АРОСАТЛАР ОРОЛИ (БИРИНЧИ ФАСЛ-30) 09.01.2017, 12:19 | Ҳикоя * * *\nЭрта тонгда Сусаннанинг пиқ-пиқ йиғлашидан чўчиб уйғондим.\nУ менга терс ўгирилганча йиғларди.\nҲайрон бўлдим. Чамаси уни кечқурун ранжитмагандим. Ёмон туш кўрдимикан? Унда нега мени уйғотмасдан ўзи дард чекаяпти?\nЖоним халқумимга келгудек икки елкасидан тутиб ўзимга қаратдим. Сусанна қаршилик билдирмади. Аксинча елкамга бош қўйиб баттарроқ йиғлай бошлади.\n— Нима бўлди? — сўрадим меҳр билан сочларини силаб. — Ким сени хафа қилди? Мен эмасми?\n— Уйимдагиларни туш кўрибман, — деди хўрсиниб Сусанна. — Ойим нуқул мени уришаётганмиш. Укам, опам тескари ўгирилиб олишибди. Қанча гаплашишга уринмай, фойдаси бўлмабди. Уларни соғиниб кетдим…\nБу ҳасратлар юрагимни эзиб юборди. Афсуски, ожиз эдим. Ахир қандай қилиб уни юртига юборай? Ҳазилакам пул кетадими у ёқларга бориш учун?! Нима қилсам экан? Қай йўл билан овутай? Нима қилсам дардлари арийди?..\n— Мени кечир, — дедим бошимни чангаллаб. — Сен билан турмуш қуришдан олдин шу тарафларини ўйламабман. Соғинч азоби сени эзиши хаёлимга келмабди.\n— Жиннивой, — дея билагимни маҳкам сиқди Сусанна. — Шунгаям ўзингизни айблаяпсизми? Бу туш эди, холос. Бирпасдан кейин ўтиб кетади. Ҳадеб ғам чекаверманг-да!..\n— Барибир қийин. Бу қийноқларни ўзим ҳам бошимдан ўтказганман. Нималигини жуда яхши биламан.\nБир маҳал Сусанна сапчиб ўрнидан турди-да, елкамдан тортқилаб мени ҳам туришга ундади.\n— Биласизми, нима қилсак бўлади? — деди у кўзлари чақнаб. — Айтайми?\n— Айтақол! Мени қийнама, тезроқ айт!\n— Келинг, сизнинг қишлоғингизга борамиз! Қайнонам, қайнсингилларим билан таништирасиз. Уларни кўрсам, уйимдагиларни кўргандай бўлармидим. Нима дейсиз?\nБу таклифни эшитиб, менга қайтадан жон киргандек бўлди. Оғзимнинг таноби қочиб суюклигимга ҳазиллашдим:\n— Балосан, Сусанна, балосан! Қара-я, шунча пайтдан бери хаёлимга келмаганини! Ахир аллақачон қишлоққа олиб боришим керак эди сени! Нимага ўйламадим?\n— Ҳалиям кеч эмас, — деди Сусанна жилмайиб. — Ҳозирча пулимиз бор. Бориб келишга бемалол етади. Қайтгандан кейин бир гап бўлар.\n— Тўппа-тўғри. Қани, унда отлана қолайлик! Кечикмайлик!\n— Бўпти, мен тезгина буюмларни йиғиштирай!\nҚишлоқ кўчасига етганимизда кун пешиндан оғганди. Ўтган-кетганлар ортимиздан ҳайрат аралаш қараб қолишар, қиз-жувонлар ёнимиздан ўтди дегунча ўзаро шивир-шивир қила бошлашарди.\nБу манзарадан қалбим фахрга тўлди. Азбаройи қувонганимдан сал қурса сакраганча ўйнаб кетаёздим.\n— Қара, — дедим Сусаннани туртиб. — Қишлоқдагилар сени кўриб қотишяпти.\n— Нега? — ҳайрон бўлиб менга боқди у. — Одам кўришмаганми булар?\n— Бошқа миллат қизларини кўришмаган-да! Кўргин, ҳаваслари келганидан тамшаниб қўйишяпти.\n— Тавба, — деди Сусанна елка қисиб. — Менам уларга ўхшаган одамман. Ортиқ жойим бўлмаса.\n— Қўявер, илгари мен келсам, биров кимсан демасди. Сенга уйланиб ҳар ҳолда эътиборга тушиб қолибман. Бу зўр-ку!\n— Қаерга кетяпмиз? Етмадикми?\n— Айтгандим-ку, биттагина туғишган синглим бор деб! Ўшаникига борамиз. Ҳарқалай ўзимники. Шундай гўзал келинойиси борлигини кўрса, хурсанд бўлади. Жиянларни айтмайсанми? Ҳар келганимда югуриб келиб бўйнимга осилволишади. Улар мени жуда яхши кўришади. Ҳали етайлик, ўзинг кўрасан!\n— Синглингизам сизга ўхшаганми? — қизиқсинди Сусанна. — Қуйиб қўйгандек ўзингиз бўлса керак-а?\n— Йўқ, онамга кўпроқ ўхшаб кетади. Лекин жуда кўнгли бўш. Мени кўрди дегунча йиғлайверади. Соғинади-да!\n— Аёллар шунақа бўлишади, — деди Сусанна бош силкитиб. — Улар бир умр яқинларини соғиниб яшашади.\n— Ташвиш чекма! Ҳали шундай кунлар келадики, биргалашиб Арман диёрига жўнаймиз. Маза қилиб дам оламиз.\n— Худо хоҳласа!\nТаниш тор кўчага бурилганимиздан сўнг синглим Сайёранинг дарвозасига кўзим тушди-ю, кўнглим алланечук бўлиб кетди.\nСинглимнинг дарвозасини қия очдим-да, бақирдим:\n— Ҳой, ким бор? Сайёра! Одам борми?\nОрадан ҳеч қанча вақт ўтмай, синглим югурганча чиқиб келди. Мени кўриши билан лаблари титраб, бўйнимга осилишга тутинди. Лекин Сусаннани кўргач, таққа тўхтади. Ичкаридан чопқиллаб менга пешвоз чиққан жиянларим ҳам синглимнинг ҳаракатини такрорлашди. Дарвозахонада тек туриб қолишди.\n— Ака, ким у? — сўради синглим ранги-қути учиб. — Нимага индамайсиз? Ким у аёл?\n— Ким бўларди? — дедим ҳайрон бўлиб. — Келинойинг. Ие, нега бақрайиб турибсан? Кўришмайсанми?\n— Йўқ! — дея худди душманига кўзи тушган одам каби ортга тисланди синглим. — Қаёқдаги қаланғи-қасанғиларни кеннойи демайман! Мен фақат Шарифа кеннойимни тан оламан!\nКутмагандим. Бу гапни эшитиб кўзларимдан ўт чақнаб кетаёзди. Танамни совуқ тер босди. Нима дейишни билмай бир муддат гарангсиб қолдим.\n— Вей, бу нима деганинг? — ниҳоят ўзимни қўлга олиб, синглимга ўшқирдим. — Ким қаланғи-қасанғи? Оғзингга қараб гапиргин, Сайёра!\n— Қарамайман! Мен бу аёлни уйимга киритмайман! Тезроқ опкета қолинг! Маҳалладагиларга мени шарманда қилманг!..\n— Шунақами? Ҳали акалик қадр-қимматим шу бўлдими? Яхши, киритмасанг, зорим бор, зўрим йўқ! Онамнинг уйига борамиз.\n— Бориб овора бўлманг! — деди синглим совуққонлик билан. — Ҳеч ким сизларни уйига киритмайди. Бекорга шарманда бўлганингиз қолади.\n— Нега? Нима ёмон иш қилдик?\n— Ҳаммасини эшитдим, ака.\n— Нимани эшитдинг, нимани?\n— Шарифа кеннойимни хафа қилганингиз учун ишданам ҳайдалибсиз, касал бир аёлга уйланибсиз. Барибир хотинга ёлчимабсиз. Энди бунисини топибсиз. Барибир…\n— Ўчир овозингни, ўчир! Ҳали сен… Шунақамисан? Пушаймон бўласан! Умрингнинг охиригачаям қорамни кўрмайсан, ҳа!..\n— Шунақа шармандаликдан кўра кўрмасам яхшийди, — бўш келмай терс ўгирилганча сўзланарди синглим. — Бети қурсин тор шим кийволиб жилпангламай!\nБу маҳал Сусанна тилимизни дуруст билмаса-да, ҳаммасига тушуниб етганми, йиғлаганча катта йўл томон жўнаб қолганди.\nСайёрани сўка-сўка унинг ортидан югурдим.\nАна энди бахтимдан буткул умидимни узгандим. Сусанна қанча уринмай, менга қулоқ тутмас, нуқул унсиз йиғларди.\nМашинада катта шаҳарга қайтардиг-у, мен ўзимни худди қувғинга учраган дайди итдек ҳис этардим. Чунки бу итни қай гўшага бош суқмасин, ҳайдаб солишади. Унинг ҳеч кимга кераги йўқ, нафсиз бир жонзот.\nБу ҳам камлик қилгандек, буёғига тағин ёлғизлик, бахтсизлик, омадсизлик, саргардонлик, хўрлик таъқибида қолишимни ўйлаганим сайин қалбим музлаб борар, қопқонга тушган жонивор янглиғ нуқул типирчилардим.\nАксига олгандек осмондаги булутлар туннинг юзига яна бир қора парда тортди. Сал ўтмай ёмғир томчилай бошлади. Бундай ҳавони ёқтирмаслигим сабабли баттар тундлашдим. Ер остидан Сусаннага боқдим. У йиғлашдан тўхтаган бўлса-да, лаблари билинар-билинмас титрарди.\nБалки шаштидан тушгандир, кечиргандир деган хаёлда таваккал елкасига қўлимни қўйдим. Афсуски, у қўлимни елкасидан олиб ташлади ва менга терс ўгирилиб олди.\n— Майли, мен айбдорман, — дедим ёнимдагиларга эшиттирмай. — Мен туфайли шунча ҳақоратлар эшитдинг. На илож? Мен шундай омадсиз одамман. Шу кунгача сениям қийнаб келдим. Нима қилайки, шундай туғилган эканман. Шунча ҳаракат қилдим, тақдирим ўзгармади. Буёғига ҳам шундайлигимча қолсам керак… Ҳа, сен ҳали ҳақиқий бахтингни топасан. Ярқираган машиналарда сени олиб юришади. Керак бўлса, ўша бахтиёр йигит пойингда тиз чўкиб яшайди. Сен бунга арзийсан! Ҳозир катта шаҳарга етамиз-у, хайрлашамиз. Бир умрга видолашамиз. Сен менга қайғуриб азобланма. Шўр пешоналар мендай хор-зорликда яшашга маҳкум. Кетаётганингдаям ортингга ўгирилма! Мени қийноқлар чангалида қолмасин десанг, шундай қил! Жуда қисқа бўлса-да, сен билан кечган лаҳзаларимга мингдан минг розиман!\nМашина хуфтонга яқин катта шаҳарга кириб йўл четида тўхтади. Биз машинадан тушдик.\nҲозир хайрлашиш онлари жуда яқин қолганини сезардим.\nСезганим сари ичимдан зил кетардим…\nМен сўнгги бор Сусаннага аламли нигоҳ ташладим. Афтидан у ҳам хайрлашиш учун арзирли сўз тополмай ҳалак эди. Ер чизган кўйи лаб тишлаб-тишлаб оларди.\nУнинг қалин ва олтинранг сочларига суқ билан боқардим-у, юрагим гўёки ҳўнг-ҳўнг йиғлар, миям чирмалиб олиши мумкин бўлган оғриқдан эмас, яқин орада саҳро каби ҳувиллаб, қуриб қолишини сезган каби тинимсиз қақшарди.\n— Менга нима бўлган ўзи? — ўйлардим эмлашлардан безган бемор каби ёруғ дунёга қўрқув аралаш боқиб. — Ҳеч қачон бошимга қўнган бахт қуши учиб кетишидан ҳозирчалик чўчимагандим. Ҳатто, Наргизани сўнгги йўлга кузатаётганимда бу бевафо оламга мағрур боқа олганман. Шарифа уйдан ҳайдаб солганда, таваккал олдинга интилиб, ўзим учун тўғри йўл қидирганман. Ҳозир эса мурда каби танам совиб боряпти. Қалбимда йилт этган чўғ йўқ. Ичим узилиб тушадигандек тобора букчайиб бормоқдаман. Қаддимни ростлашга, менга озми-кўпми қувонч бахш этган аёлга охирги марта тик боқишга ўзимда куч топа олмаяпман. Нега? Биламан, уни йўқотгач, ҳеч қачон бахтга эриша олмайман. Буни вужуд-вужудим билан ҳис этиб турибман. Гарчи ҳаётим тўкис бўлган тақдирда ўзимни Сусанна билан бирга ҳаёт кечирганчалик бахтиёр ва эркин ҳисоблай олмайман.\nНа илож? Бошимни минг деворга урмай, пешонага битилгани бўларкан. Тоқат қилишга, қўл силтаганча кетишга мажбурман.\n— Майли, — дедим титроқ аралаш Сусаннага қўл чўзиб. — Хайр энди! Орамизда яхши-ёмон гаплар ўтган бўлса, кечиргин! Мен билан ўтказган оғир кунларингга рози бўлгин!\nСусанна бу гапларимни эшитди-ю, сесканиб бошини кўтарди.\n— Ие, бу нима деганингиз? — деди у зўрма-зўраки жилмайиш қилиб. — Мендан воз кечяпсизми? Шунчалар жонингизга текканмидим?\n— Нега жонимга тегаркансан? Яқинларимнинг сенга гапирган гаплари, қилиқлари мени адойи тамом қилаёзди. Биламан, сен кўнгимни оғритмаслик учун шу саволларни бердинг. Аслида бир дақиқаям ёнимда қолгинг йўқ.\n— Бекорларни айтибсиз! Ҳеч денгизда бўлганмисиз?\n— Йўқ, нимайди?\n— Тасаввур қилинг, денгиз ўртасида кема сузиб боряпти. Кемада фақат иккимиз. Кутилмаганда бўрон турди-ю, тўлқинлар пишқира бошлади. Кемамиз ҳалокат ёқасида қолди. Агар шунда мен жонимни асраб қолиш илинжида ўзимни сувга отсам нима бўлади? Сиз ҳалок бўласиз-ку! Мен-чи? Жонимни асраб қолиб, бир умр азобда ўтаманми? Асло! Биз ҳам ҳозир худдди шундай кемада бирга олдинга сузиб бормоқдамиз. Денгизнинг инжиқликлари, фалокатлари кўп бўлади. Чидашга мажбурмиз. Ҳар биримиз жон сақлаш учун ўзимизни четга олаверсак, бу ҳаёт бўлармиди?!. Йўқ, мен сизни ташлаб кетолмайман. Майли, синглингиз нима деса деди. Менга нима? Менга туҳмат қилган бўлса, Худо жазосини беради. Энди бормаймиз, қўямиз, вассалом!\n— Демак… Сен мендан воз кечмайсан, шундайми? — сўрадим беихтиёр кўзларим чақнаб.\nСусанна бу саволимга жавобан, қўлтиғимга кирди-да, секин туртди.\n— Юринг, кеч бўлиб кетди. Тезроқ квартирага етволайлик!\nҚоронғиликда зиналардан кўтарилиб, таниш квартира рўпарасига етгач, мамнун жилмайиб эшикни тақиллатдим. Зум ўтмай, остонада уй эгаси Холмат бобо ҳозир бўлди.\nУ иккаламизга ҳайрат аралаш боқди-да, боши билан «кир» ишорасини қилди.\nТушунмадим. Чолнинг бунақа одати йўқ эди чамаси. Нима бўлди экан? Ё кетмасдан бурун бирор ножўя иш қилганмидик?\nШундай хаёллар исканжасида ичкарига кирдим. Сусанна хонамизга кириши билан Холмат бобо мени нари тортди.\n— Сенга бир гапни айтишим керак, — деди у салмоқ билан. — Квартира сотиладиган бўп қолди. Ўғилларим қўйишмаяпти. Мана: ижара учун берган пулинг. Майли, мен мингдан минг розиман. Энди бошқа уй топишинг керак, болам.\n— Ҳозир-а? — сўрадим хавотир аралаш.\n— Иложи бўлса, ҳозир. Ҳали замон ўғлим келади. Сизларни бу ерда кўрса, жаҳли чиқиши мумкин. Очиғи… Сал муштумзўрроқ. Вақти келса, менгаям дўқ урворади. Эркалатиб ўстирганман-да баччағарни!..\nМен бўшашганча ортга тисландим.\n— Нима қиласизлар? — жавдираб менга тикилди қария. — Ҳозир чиқиб кетасизларми?\n— Нимаям қилардик? — елка қисиб жавоб қилдим. — Чиқиш керак бўлса, чиқаверамиз-да! Бошқа йўл ҳам йўқ.\nШундай деб қўрқа-писа Сусанна ўтирган хона эшигини очдим. У астойдил кийим алмаштиришга тушиб кетибди.\n— Кийим алмаштириш ортга сурилади, — дедим деворни аста муштлаб. — Бу ердан ҳам ҳайдалдик. Тез чиқиб кетмасак бўлмасмиш.\nСусанна ҳеч нарса демади.\nФақат оғир хўрсиниб қўйди холос.\nДобавить комментарий Отменить ответ\tВаш e-mail не будет опубликован. Обязательные поля помечены *Комментарий Имя * E-mail * Сайт Пожалуйста, введите ответ цифрами:13 + четырнадцать = Диққат! Диққат!\nБугун ўқилган саҳифалар: 14 889Бугун кирувчилар сони: 3 524Кеча кирганлар сони: 15 342 Copyright © hordiq.uz 2017. Barcha huquqlar himoyalangan.


21:00 / 10.05.2019 1315 pdf Ўқиш режими + -\n1. Ибодатга фориғ бўлиб, Аллоҳ таолонинг муножоти ила унсу улфат топиш.\n2. Кўпчиликка аралашганда йўлиқадиган ғийбат, риё, ёмон хулқларнинг юқиши каби маъсиятлардан халос бўлиш.\n3. Фитна ва хусуматлардан халос бўлиш.\n4. Одамларнинг ёмонликларидан халос бўлиш.\n5. Одамлар тамасининг сендан, сенинг тамангнинг улардан кесилиши.\n6. Аҳмоқ ва бефаросатлардан қутулиш.\n1. Таълим олиш ва таълим беришдан бебаҳра қолиш.\n2. Наф бериш ва наф олишдан бебаҳра қолиш.\n3. Одоб бериш ва одоб олишдан бебаҳра қолиш.\n4. Унсу улфатдан бебаҳра қолиш.\n5. Савоб олишдан бебаҳра қолиш.\n6. Тавозеъдан бебаҳра қолиш.\n1. Аллоҳ таолога ва Унинг ваҳдониятига ҳамда Муҳаммад алайҳиссаломнинг Аллоҳнинг Расули эканликларига иймон келтириш ёки уни янгилаш. Куфрдан иймонга ўтилаётган, иймонни инкор қилиб ёхуд масхара қилиб турилган шароитда уни баралла эълон қилишнинг аҳамияти каттадир. Шунинг учун ҳам аҳли тасаввуф мужоҳаданинг аввалига зикрни эмас, иймон шартини қўйганлар.\n2. Фарзларни вақтида адо этиш. Бунда намоз, рўза, закот ва ҳаж ибодатларини фарз бўлган вақтда яхшилаб адо этиш йўлга қўйилади. Шунингдек, никоҳ, савдо-сотиқ, ота-онага ҳамда қариндошларга яхшилик қилиш каби амалларни ҳам ўз ўрнида адо этиш йўлга қўйилади.\n3. Нафл намоз ўқиш, нафл рўза тутиш, садақа қилиш, эътикоф ўтириш, нафл ҳаж қилиш, дуолар, зикрлар ва қироати Қуръон қилиш каби ишлар йўлга қўйилади.\n4. Аҳли тасаввуф ичида «мужоҳада рукнлари» деб аталмиш «узлат», «жимлик», «бедорлик» ва «очлик» йўлга қўйилади.\nИймон масаласида зид бўлган қавм билан бирга ўтириш, унс-улфат топиш осон иш эмас. Айниқса ўша кофирлар мажлисда Аллоҳ таолонинг оятларини масхара қилаётган бўлсалар. Уларнинг бу истеҳзоларини тинглаб ўтириш мўмин-мусулмонга ҳеч тўғри келмайди. Шунинг учун ҳам Аллоҳ таоло Ўз Расули Муҳаммад сол-лаллоҳу алайҳи васалламга «золим қавмлар» – мушрикларнинг ўшандай мажлисларида ўтиришларини ман қилмоқда.\nРўзанинг асли ва вақти баёни (биринчи мақола)\n19:30 / 10.05.2019 863\n«Туянинг қандай яратилганига назар солмайдиларми?»\n07:10 / 11.05.2019 1851\n1963 05:00 / 01.03.2017\n1726 05:00 / 01.03.2017\nҲар бир мўмин мусулмон банда ҳазир бўлиши лозим ва лобудд бўлган қалб хасталикларининг бири кибр ва манманликдир.Кибр ва манманлик бир бирига яқин ва ўхшаш салбий давоми...\n5735 05:00 / 28.02.2017\n4389 10:59 / 25.04.2019


Ўзбекистонда бу йилги амнистия ижроси якунига етди\nҲозирча жами неча маҳбус озод этилгани ҳақида расмий маълумот йўқ. Аммо, озод этилганлар рўйхатига яна сиёсий маҳбуслар киритилмади.\n2011 йилнинг 5 декабрида Ўзбекистон Конституциясининг 19 йиллиги муносабати билан қабул қилинган амнистия актини ижро этиш муддати якунига етди.\nРасмий хабарларга кўра, 5 март куни бу йилги амнистияга тушган маҳбусларнинг умумий сони эълон қилиниши лозим эди. Айрим ярим расмий электрон нашрлари, жумаладан, 12.uz нашри озод этиладиган жами маҳбуслар сони 10 мингдан ошиши ҳақида хабар берган эди.\nҲозирча 5 мартда ижро муддати якунига етган амнистия акти ижроси натижасида жами қанча маҳбус озод этилгани ҳақида бирор расмий маълумот кўзга ташланмади.\nАммо, Ўзбекистон ҳукумат идораларидан бирида ишлайдиган юқори мартабали амалдорнинг Озодлик билан микрофонсиз суҳбатда айтишича, ҳар йилгидай рўйхат бор ва минглаб маҳбусга бу йил ҳам амнистия акти қўлланган.\nШу кунга қадар республика расмий матбуотида амнистия акти ижроси хусусида берилган алоҳида хабарларга кўра, 6 январга қадар республика бўйича 9 минг 643 нафар маҳбус авф қилинган, феврал ойида Тошкент шаҳри бўйича 187 маҳбус озод қилинган.\n6 март куни берилган расмий маълумотларда эса, Наманган вилояти бўйлаб 117 маҳбус амнистия акти билан озод қилингани айтилди.\nОзодлик билан микрофонсиз суҳбатда бу хабарни расман тасдиқлаган Наманган вилояти прокуратураси ходимига кўра, рўйхатлар бор ва бу асосда жиноятни илк бор содир қилганлар, енгил жиноят содир қилганлар, кексалар ва аёллар озод қилинган.\nАммо, прокуратура ходими бундан ортиқ маълумот берилмаслигини, хусусан, республика телевидениесида қилмишидан пушаймон ҳолдаги қиёфаси кўрсатилган собиқ маҳбуслардан бирортасини топишда кўмаклашиш ёки уларнинг кейинги тақдири хусусида ҳам маълумот беролмаслигини айтди.\nХоразмлик инсон ҳуқуқлари ҳимоячиси Ҳайитбой Ёқубов ўзи яшаб турган Хоразм вилояти бўйича ҳам амнистияга тушган юзлаб маҳбуслар борлиги ҳақидаги айрим маълумотларга кўзи тушганини айтди.\n- Бу йил ҳам амнистияга тушганлар ҳақида гап бор. Аммо, амнистияга тушиб уйида, оиласида кўрингани жуда-жуда озда ҳали. Бизам фақат эшитаяпмиз, ҳозирча,- дейди Ҳайитбой Ёқубов.\nЎзбекистон мустақиллигига 20 йил тўлган 2011 йилги амнистия халқ тилида "Олтин амнистия", деб номланган ва у катта умидлар билан мустақиллик байрамига кутилган эди.\nХусусан, жазо муддатини ўтаб чиққан айрим собиқ маҳбуслар, жумладан, 12 йиллик жазо муддатини тўлиқ ўтаб чиққан сиёсий маҳбус Рашид Бекжон, бундан ташқари бошқа сиёсий маҳбусларнинг яқинлари байрам муносабати билан катта авфи умумий бўлиши кутилаётгани ҳақида сўзлаган эдилар.\nАйрим сиёсий маҳбусларнинг яқинлари эса озод бўлиши ҳақида ёзма билдиришномани қўлга олгани ҳақида ҳам сўзлаган эдилар.\nУлар бундай умидлантирувчи маълумотни норасмий тарзда қамоқхона ва Ўзбекистон Жазони ижро этиш бош бошқармасининг ходимларидан олганини айтган эдилар.\nАммо, аввалига Ўзбекистон мустақиллигининг 20 йиллиги муносабати билан 1 сентябрга кутилган амнистия эълон қилинмади.\nОдатдагидек, 8-декабр — Конституция куни муносабати билан эълон қилинган амнистияга эса, шу кунга қадар олинган маълумотларга кўра, яна сиёсий маҳбуслар киритилмади.\n6 март куни Озодлик мухбири хабар олган бир неча сиёсий маҳбусларнинг оилалари яна умиди пучга чиққанини афсус билан сўзладилар.\nҲозир Ўзбекистон қамоқхоналарида қолаётган сиёсий маҳбуслар рўйхати эса анчагина узун.\nУлар орасида сиёсий ва диний мотивлар билан қамалган собиқ давлат амалдорлари, сиёсий арбоблар, журналистлар, инсон ҳуқуқлари ҳимоячилари, жумладан, Мурод Жўраев, Самандар Қўқонов, Мамадали Маҳмудов, Муҳаммад Бекжонов, Хайрулла Ҳамидов, Рустам Усмонов, Руҳиддин Фахруддинов, Солижон Абдураҳмонов, Қобилжон Тўлашев, Мўътабар Ғофурова, Меҳринисо Ҳамдамова, Аваз Тўхтахўжаев, Ғанихон Маматхонов, Ғайбулло Жалилов, Аъзам Турғунов, Эркин Мусаев, Норбой Холжигитов, Алишер Кароматов, Дилмурод Саидовлар каби маҳбуслар бор.\nЎзбекистон ҳуқуқ-тартибот идоралари, прокуратура ва суд органлари бундай маҳбусларга амнистия акти қўлланмаслиги сабаби ҳақида очиқ-ойдин расмий баёнот бермай келмоқдалар.\nЎзбекистонда ҳар йили эълон қилинадиган амнистия, асосан аёллар, вояга етмаганлар, 60 ёшдан ошган кексалар ва хориж фуқароларига нисбатан қўлланилади.\nАммо, ўзбекистонлик айрим ҳуқуқ фаолларига кўра, амнистия акти сиёсий мотивлар эмас, бошқа турдаги жиноятлар билан илк бор судланган ёки ёши 60 дан ошган маҳбусларга ҳам қўлланмаётгани кузатилмоқда.\nЖумладан, Ҳайитбой Ёқубов бу йилги амнистияга илиниши мумкинлигига умид қилинганлар сафида ёши аллақачон 60дан ошган хоразмлик тадбиркор Исҳоқ Абдуллаевни эслади.\n- Бу йилги матбуотдаги хабарларни кўриб, шу киши озод бўлади, деб кутган эдим. Аммо, кекса ёшда бўлишига қарамай, яна озод қилинмади, - дейди Ёқубов.\nСирдарёлик инсон ҳуқуқлари фаоли Исроил Ризаев эса 2011 йилди "қўпорувчилар гуруҳи" сифатида айбланиб, қамалган бир гуруҳ ўсмирга нисбатан амнистия акти қўлланишига умид қилганини айтди.\n- Ўтган йили Ўзбекистон Жиноят Кодексининг 161-моддаси билан бир гуруҳ ёш йигит қўпорувчиликда айбланган эди. Афсуски, шунақа чақув билан, туҳмат билан, судда айблов далилий-асосини топмаган ҳолда қамалган бу ёшларга нисбатан ҳам амнистия қўлланмади, - дейди Исроил Ризаев.\nЎзбекистонда ҳар йили президент авфига илинадиган маҳбуслар сони қанча экани мавҳум қолаётган бир пайтда айни кезда мамлакат қамоқхоналарида қанча маҳбус борлиги ҳам фақат тахминий ҳисоб-китоблар даражасида айтилади.\nЎзбекистондаги Мустақил ҳуқуқ ҳимоячилари ташаббус гуруҳи раҳбари Сурат Икромов Жазони ижро этиш Бош бошқармаси мутассадиларидан олинган расмий маълумот асосида Ўзбекистонда жами 52 та қамоқхона борлиги, уларда тахминан 100 мингга яқин маҳбус сақланаётганини айтиб келади.\n2010 йил адоғига яқин республика парламентида гапирган президент Ислом Каримов эса Ўзбекистонда ҳар 100 минг кишига 166 маҳбус тўғри келишини маълум қилган эди.\nАгар Ўзбекистон аҳолиси сони 28 миллиондан ошгани ҳақидаги расмий маълумотга асосланиб ҳисоб-китоб қилинса, мамлакатдаги жами маҳбуслар сони 46 ярим мингдан ошиқроқ экани маълум бўлади.\nАммо, ўзбекистонлик ҳуқуқ фаоллари бу рақамнинг асл вазиятдагидан анча камлигини айтадилар.


Хитой компартиясининг собиқ раҳбари 85 яшар Чзао Цзиян коматоз ҳолатида ҳастахонага ëтқизилди.\n19 апрел 2021, Тошкент вақти: 05:45\nянвар 16, 2005\nЧзао Цзиян 15 йилдан бери уй қамоғида сақланаëтган эди.\nЧзао Цзияннинг касалҳонага тушганини инсон ҳуқуқлари фаоллари маълум қилди.\nХитой ОАВ бу борада лом-мим дейишмаяпти.\nЧзао Цзиян 1989 йилда Тянмян майдонида норозилик намойиши ўтказаëтган талабаларга қарши куч ишлатиш қарорини қўлламагани учун ишдан четлаштирилган эди.\nТалабалар намойиши куч билан бостирилгани оқибатида минг киши нобуд бўлган эди.


Бугун чорак финалнинг яна икки иштирокчиси маълум бўлади. ЕЧЛ превьюси\nMarch 7, 2018, 6:35 p.m. 5280\nБугун, 7 март оқшомида Европа Чемпионлар лигаси нимчорак финали жавоб учрашувлари доирасида яна икки учрашув ўтказилади. Лондонда «Тоттенҳэм» «Ювентус»ни, Манчестерда «Манчестер Сити» «Базель»ни қабул қилади. Мухлисларнинг асосий эътибори Лондондаги қарама-қаршиликка қаратилади.\n«Тоттенҳэм» – «Ювентус»: чарчоқсиз ва таътилсиз\nТОТТЕНҲЭМ – ЮВЕНТУС\n7 март. Лондон. «Уэмбли» стадиони. 00.45 (Матч ТВ – 00.35).\nЙўқотишлар: Алдервейрелд (жароҳат), Бернардески, Де Шильо, Орье (дисквалификация.) – Манджукич, Куадрадо (жароҳат), Игуаин (сўроқ остида)\nБиринчи ўйин – 2:2.\nБу жуфтликда фаворитни аниқ айтиш қийин, 2015 ва 2017 йилда финалгача борган туринликлар устунроқдек кўринсада, биринчи учрашув фикрларни ўзгартириб юборганди.\nТуриндаги биринчи учрашувдан кейин «Ювентус» мутахассислар томонидан ҳам, мухлислар томонидан ҳам танқидга учради. Бу танқидлар адолатли эди, жамоа футболчиларини агрессивликни йўқотгани учун танқид қилишди, Буффонни жарима зарбасидан ўтказилган гол учун, Игуаинни икки гол урсада, пенальтини исроф қилгани учун сўкишди. Жамоа ўйин стартидаёқ 2та гол урган, ундан кейин ҳам ҳужум уюштиришда давом эттирганди, аммо танаффусдан сўнг бирдан ҳаммаси ўзгариб кетди, туринликлар рақиб жарима майдончаси томон яқинлашмай қўйишди ва ғалабани бой беришди.\nЭнди барча ўтган мавсум финалчиси қаршисида қийин вазифа турганини тўғри тушуниб турибди. Жамоа гол уриши зарур, гол ўтказмаслик унданда зарур. Лекин Кейн бошчилигидаги ҳужум чизиғига қарши ўйнаб, дарвозани дахлсиз сақлаб бўладими? «Тоттенҳэм»ни 0:0 ёки 1:1 ҳисоби ҳам қониқтиради, аммо «шпорлар» ўйинда ташаббусни рақибга топшириб, ҳимояда ўтирадиган жамоа эмас.\nИкки клубнинг ҳам ички чемпионатдаги ишлари бир текисда кечмоқда. Туринликлар скудетто учун «Наполи» билан тенгма-тенг курашмоқда, охирги турда «Лацио»ни сафарда мағлуб этиб, жамоа чемпионлик сари муҳим қадамни ташлади.\nМаурисио Почеттино шогирдлари охирги турда «Ҳаддерсфилд»ни осонлик билан енгиб (Сон Хин Миннинг икки голи эвазига, унга Деле Алли ва Ҳарри Кейн ассистентлик қилишди) кучли тўртликдаги ўринни мустаҳкамлади. Тўпни назорат қилишда лондонликлар 73 фоизлик устунликка эга бўлишди.\n«Тоттенҳэм» меҳмондўст жамоа эмас, статистикага кўра, жамоа жорий мавсумда ўз майдонида ўтказилган 15 учрашувда фақат бир марта мағлуб бўлган (яна 4 ўйинда дуранг). Қолаверса, «шпорлар» 7 учрашувдан буён итальянларга қарши ўйинларда мағлуб бўлмаган (4 ғалаба ва 3 дуранг). Қуръа бу клубни 5 марта А Серия жамоаларига рўбару қилган, фақат бир марта, 2014-2015 йилги мавсумда «Фиорентина» «Тоттенҳэм» тўсиғидан ўтган (1:1, 2:0).\n«Ювентус» ҳам мақтангулик статистикага эга, «Кекса синьора» 15 учрашувдан буён ҳар ўйинда гол урмоқда, жорий мавсумда тўпурурлик кўрсаткичи - ҳар ўйинга ўртача 2,42та гол.\n«Ювентус» АПЛ клублари билан қарама-қаршиликларда устун. Туринликлар 7 учрашувдан буён инглизларга мағлуб бўлмаган (3 ғалаба, 4 дуранг). Туманли Альбионда майдон эгалари 3 учрашувдан буён туринликларни енга олмаган. Охирги марта 2015 йил сентябрида «Ювентус» «Манчестер Сити»га ютқазганди (1:2). «Ювентус» Лондондаги ўйинларда 6 ўйиндан буён ғалаба қозона олмаган.\n«Ювентус» «Тоттенҳэм»га қарши ўйин ҳисобланмаса, 2018 йилда ўтган бошқа 10 ўйинда туринликлар битта ҳам гол ўтказмаган. Қолаверса, икки ҳафтани жароҳат туфайли ўтказиб юборган Гонсало Игуаин сафга қайтган.\nШу билан бирга, жамоанинг бошқа ҳужумчиси Марио Манжукич лазаретга йўл олди. Бу кўнгилсиз йўқотиш.\n«Манчестер Сити» – «Базель»: сюрпризлар бўлмайди\nМАНЧЕСТЕР СИТИ – БАЗЕЛЬ\n7 март. Манчестер. «Этиҳад» стадиони. 00.45 (Матч! Футбол 1 – 00.30).\nЙўқотишлар: Менди, Фернандинью Баланта (жароҳат), Вайлати, Стерлинг (сўроқ остида)\nҲакам: Краловец (Чехия).\nБиринчи ўйин – 4:0.\nИккинчи ўйинда интрига йўқ. «Манчестер Сити» Швейцарияда «Базель»ни 4:0 ҳисобида енгган ва энди ўринбосарлар таркибини синовдан ўтказиш мумкин. Аммо Хосеп Гвардиола футболчиларнинг иштиёқини тушириб қўймаслик учун аралаш таркибни ўйнатиши ҳам мумкин. У мухлисларни ҳам ўйлайдиган мураббий – уларга хурсандчилик бағишлаш учун чиройли ўйин қилиш керак, қолаверса, унга максимал натижалар ёқади.\n«Манчестер Сити» учун бу Чемпионлар лигасидаги иккинчи чорак финал учрашуви бўлади. «Шаҳарликлар» бундан аввал, 2016 йили Киевнинг «Динамо» жамоасини енгиб (0:0, 3:1), шу босқичга чиққанди.\n11 Декабрь 4929\n11 Декабрь 962\n11 Декабрь 2273\n11 Декабрь 1521\n11 Декабрь 5592\n11 Декабрь 4428\n11 Декабрь 7423\n10 Декабрь 4039\n10 Декабрь 4280\n8 Декабрь 19344\n9 Декабрь 18191\n10 Декабрь 16145


Олмазор туманида ўзини симёғочдан ташлаб ўлдирмоқчи бўлган аёл қутқариб қолинди\n24 сентябр 2020, Тошкент вақти: 15:25\nАввалроқ ижтимоий тармоқда бу аёл ўзини ўлдирмоқчи бўлаётгани тўғрисидаги видео тарқалиб кетган эди.\nТошкент шаҳар ички ишлар ходимлари 6 август куни юқори вольтли электрузатиш тармоғи устунига чиқиб, ўзини ўлдирмоқчи бўлган аёлни қутқариб қолди. Бу ҳақда Тошкент шаҳар Ички ишлар Бош бошқармаси маълум қилди.\n“Олмазор туманида хизмат олиб борган профилактика инспекторлари А. Каримов ва З. Жабборбергановлар ҳамда патруль-пост хизмати автоэкипажи ходимлари Кичик халқа йўли кўчасида юқори вольтли электрузатиш тармоғи устунига чиқиб олган аёлни кўриб қолишди. Аёл атрофдагиларга ўзини тепадан ташлаб, ўз жонига қасд қилмоқчилигини айтган",-дейилади хабарда.\nИчки ишлар ходимлари шу атрофда бўлган Сергели тумани 8-сон ёнғин-қутқариш қисми мутахассиси Шерзодбек Нурмуҳамедов ёрдамида аёлни пастга туширишган.\nАёл Олмазор тумани ИИО ФМБ 6-сон ИИБга етказилган. Аёлнинг шахси аниқланганида у Фарғона вилоятилик 36 ёшли Д.У. , бўлиб чиқди. У вақтинчалик пойтахтнинг Олмазор туманида яшаб келган. Ҳозирги вақтда психолог аёл билан иш олиб бормоқда.\nХабарда аёл нега ўзини ўлдирмоқчи бўлгани сабаблари маълум қилинмаган. Аввалда бу аёл ўзини ўлдирмоқчи бўлгани тўғрисидаги видео ижтимоий тармоқларда тарқалиб кетган эди.\nсентябр 24, 2020\nЎзбекистонликларнинг АҚШга қуруқ мева ва дуккаклилар экспорт қилишига рухсат берилди\nЎзбекистон яқин орада АҚШга қуруқ мева ва дуккаклиларни экспорт қила бошлаши мумкин. Бу ҳақда АҚШнинг Ўзбекистондаги элчихонаси Фейсбукдаги ўз саҳифаси орқали маълумот тарқатди.\nЭлчихона вакилларига кўра, АҚШ Қишлоқ хўжалиги вазирлиги қошидаги Ўсимлик ва ҳайвонлар саломатлигини муҳофаза қилиш бўйича инспекцион хизмати (APHIS) Ўзбекистонда етиштириладиган қишлоқ хўжалиги маҳсулотларини баҳолаш ишини поёнига етказган.\nAPHISнинг савдо-сотиқ масалалари бўйича директори Пракеш Хеббарга кўра, АҚШ Қишлоқ хўжалиги вазирлиги (USDA) Ўзбекистонга ловия, мош, бодом, ёнғоқ, майиз, туршак, олхўри ва анжир қоқисини экспорт қилишга рухсат беради.\nДСҚ ўзини ўзи банд қилиб, рўйхатдан ўтганлар сони 400 минг нафардан ошганини билдирди\nЎзбекистонда ўзини ўзи банд қилган касб эгалари сирасига нонвойлар ҳам киритилган.\nЖорий йил 23 сентябрь ҳолатига кўра, Ўзбекистон солиқ органларида ўзини ўзи банд қилган шахс сифатида расман рўйхатдан ўтганлар сони 403 минг 208 нафарга етган. Бу ҳақда Давлат солиқ қўмитаси матбуот хизмати маълум қилди.\nҚўмита қайдича, амалдаги қонунчиликка кўра рухсат этилган 67 та фаолият тури кесимида қаралганда маиший хизматлар йўналишини танлаётганлар сони (113 минг 49 нафар) нисбатан кўпроқ. Улар орасида сартарошлик, маникюр, косметология, педикюр, уйда кир ювиш ва дазмоллаш, калитлар тайёрлаш, пойабзал тикиш, таъмирлаш, бўяш кабилар саналган.\nҚишлоқ хўжалиги йўналиши бўйича хизматлар (чорва молларини ўтлатиш, уларни парвариш қилиш, қишлоқ хўжалик ўсимликларини экиш ва парвариш қилишда томорқа эгаларига ёрдам бериш) соҳасида эса, ДСҚ маълумотига кўра. ўзини ўзи банд қилган 87 минг 231 нафар ўзбекистонлик қонуний фаолият олиб боряпти.\nХабарномада ўзини ўзи банд қилганлар орасида 74 минг 86 нафари ижтимоий йўналишлар бўйича хизматлар (уйда репетиторлик қилиш, болаларга қараб туриш ва уларни парвариш қилиш, уй хўжалигини юритиш, хоналарни тозалаш, халқ табобати) соҳасида, 66 минг 886 нафари саноат йўналишида (ёғоч меъморчилиги, сантехника хизмати, электр монтаж ишлари, макулатура, пластик идиш, темир терсак тўплаш ва қўшимча хомашё тўплаш), 54 минг 428 нафари халқ истеъмоли моллари ишлаб чиқариш ва хизматлар кўрсатиш (нон, уйда поп-корн, музқаймоқ, салатлар, салқин ичимликлар, айрон, гўжа ҳамда деҳқон бозорларида қишлоқ хўжалиги маҳсулотларини сотиш) соҳасида, 7 минг 476 нафари эса АКТ соҳасида (ижтимоий тармоқлардаги фаолият, дастурий таъминот, мобил иловалар ва веб сайтларнии ишлаб чиқиш, матнни яратиш ва ишлов бериш) рўйхатдан ўтиб фаолият юритаётгани айтилган.\nМактаб дарсликларининг ижара ҳақлари эълон қилинди\nБир дона дарслик ёки машқ дафтари учун ягона ижара тўлови 2200 сўм қилиб белгиланган.\nХалқ таълими вазирлиги дарсликлар тўплами учун ижара тўловларини эълон қилди. Расмий маълумотда билдирилишича, 2020-2021 ўқув йилидан бошлаб, бир дона дарслик ёки машқ дафтари учун ягона ижара тўлови жорий қилинди.\nВазирлик бир дона дарслик ёки машқ дафтари учун ягона ижара тўлови 2200 сўм қилиб белгиланганини таъкидлаган.\nБир тўплам таркибидаги дарсликлар ва машқ дафтарлари сонидан келиб чиқиб, синфлар ва таълим тиллари кесимида ижара тўлови миқдорлари 26400 сўмдан 44 минг сўмгача қилиб белгиланган.\n“Пандемия шароитидан келиб чиқиб, 2020-2021 ўқув йили учун истисно тариқасида умумтаълим муассасасида дарсликлар тўплами учун ижара тўловини амалга ошириш муддати жорий йилнинг 10 октябригача узайтирилди”,- дейилади билдирувда.\nОта-оналарда мазкур тўловни амалга ошириш билан боғлиқ муаммо мавжуд бўлса, ижара тўлови муддатини узайтириш тўғрисида умумтаълим муассасасига мурожаат қилишлари мумкин.\nИжара тўлови муддати узайтирилган ҳолларда, мазкур тўловнинг 50 фоизи 10 октябргача, қолган қисми эса 30 ноябргача тўланиши лозим.\nИжтимоий ҳимояга мухтож бўлган оилалардаги ўқувчиларни умумтаълим мактаб кутубхона жамғармаси томонидан дарсликлар тўплами билан бепул таъминлаш тартиби ўрнатилган.\nЎзбекистон уран қазиб олиш бўйича маълумотларни илк маротаба очиқлади\nЎзбекистон уран қазиб олиш бўйича жаҳонда 5-ўринни эгаллайди, уран заҳираси бўйича эса 10-ўринда туради. Бу маълумотни “Экономическое обозрение” журналига Навоий тоғ-металлургия комбинати бош директори ўринбосари Нурмат Жулибеков берди.\nЎзбекистон биринчи марта уран қазиб олиш ҳажми юзасидан маълумотларни ошкор қилмоқда.\nНурмат Жулибековнинг билдиришича, Ўзбекистон йил сайин 3,5 минг тонна уран қазиб чиқаради. Мамлакатнинг ўзида уран қайта ишланмагани сабабли, хом ашё тўлиғича хорижга экспорт қилинади.\nЎзбекистоннинг уран заҳираси 139, 2 минг тоннани ташкил қилади. Бу эса жаҳондаги уран заҳирасининг 2,3 фоизи демакдир.\nНурмат Жулибеков Навоий тоғ-металлургия комбинати экспортининг 99,5 фоизи уран ҳиссасига тўғри келишини ҳам билдирди. Уран AREVA NC (Франция), Converdyn (АҚШ), Cameco (Канада), CNEIC (Хитой) ва бошқа ширкатларга сотилади.\nСоғлиқни сақлаш вазирлиги коронавирус бўйича ҳисобот жадвалидан вафот этганлар тўғрисидаги маълумотни олиб ташлади\n23 сентябрь куни 2 нафар коронавирусга чалинган бемор вафот этиб, жами кўрсаткич 444 нафарга етди.\nСоғлиқни сақлаш вазирлиги бир кунлик танаффусдан сўнг коронавирус бўйича якуний кундалик ҳисобот тақдим этишни қайта бошлади.\nВазирликнинг билдиришича, 23 сентябрь куни 2 нафар коронавирусга чалинган бемор вафот этиб, жами кўрсаткич 444 нафарга етди.\nАйни пайтда вазирлик вафот этганларнинг шахси, жинси, қаерда яшагани, қаерда даволангани ва ёши тўғрисидаги маълумотларни тақдим этмади. Аввалги ҳисоботларда бу каби маълумотлар кўрсатилар эди.(Эски жадвал)\nШунингдек, вазирлик ҳисобот жадвалидан ўлим ҳолатлари статистикасини олиб ташлади. (Янги жадвал)\nВазирликнинг билдиришича, 23 сентябрь куни мамлакатда 590 ҳолатда касаллик қайд этилди, 608 нафар бемор тузалди.\nҲозирда касаллик қайд этилган жами 53 447 нафар бемордан 49 832 нафари соғайиб, даволаниш кўрсаткичи 93 фоизни ташкил этмоқда.\nАйни пайтда тиббиёт муассасаларида даволанаётган 3 171 нафар бемордан 632 нафари оғир, 294 нафари эса ўта оғир аҳволда.\nЧегарада тўпланган ўзбекистонликларни олиб келиш учун Самарага автобуслар жўнатилди\nАвтобуслар 25 сентябрь куни белгиланган манзилга етиб боришади.\nРоссиянинг Самара вилоятида тўпланиб қолган ўзбекистонлик муҳожирларни ватанга олиб келиш учун махсус автобус қатнови ташкил этилмоқда.\nТранспорт вазирлигининг билдиришича, 24 сентябрь куни 15 та автобусдан иборат илк карвон Россиянинг Самара вилоятига йўлга чиқди.\nРежага мувофиқ автобуслар 25 сентябрь куни белгиланган манзилга етиб боришади. Шу куннинг ўзида автобуслар 700 дан ортиқ йўловчиларни олиб Ўзбекистон томон йўлга чиқади.\nКоронавирус пандемияси бошланганидан кейин Россиядаги муҳожирларнинг кўпи ишсиз ва пулсиз қолган, шу важдан улар ватанларига қайтишга қарор қилишган. Аммо чегаралар ёпиқлиги сабаб, улар чегараолди ҳудуларида тўпланиб қолишган. Жумладан, Самарада 4 мингдан зиёд муҳожир тўпланиб қолгани билдирилган.\nАввалроқ Ўзбекистон ҳукумати 19, 23, 26 сентябр ва 5 октябр кунлари ташкил этилган махсус поезд қатновлари ёрдамида Самара вилоятида йиғилиб қолган муҳожирларни олиб чиқишни режалаштиргани билдирган эди.\nСамарқандда Қозоғистоннинг бош консулхонаси очилади\nСамарқанддаги "Шердор" мадрасаси.\nҚозоғистон президенти Қасим-Жомарт Тоқаев 23 сентябрь куни “Самарқанд шаҳрида (Ўзбекистон Республикаси) Қозоғистон Республикаси Бош консулхонасини очиш тўғрисида”ги фармонни имзолади. Бу ҳақда Қозоғистон президентининг матбуот хизмати маълумот тарқатди.\nҲужжатда Қозоғистон ҳукуматига мазкур фармондан келиб чиққан ҳолда зарур чораларни кўриш вазифаси топширилган. Айни пайтда Қозоғистоннинг Самарқанддаги Бош консулхонаси қачондан ўз фаолиятини бошлаши ҳали маълум эмас.\nАввалроқ Озодлик Самарқанд шаҳрида жорий йил якунига қадар Туркия Республикасининг Бош консулхонаси очилиши ҳақида хабар қилган эди.\nUzbekistan Airways октябрь ойидан Бишкек ва Дубайга парвозлар сонини оширади\nUzbekistan Airways авиаширкати шу йил 1 октябридан Қирғизистон пойтахти Бишкекка парвозлар сонини икки баробар оширмоқда. Бу ҳақда авиаширкат матбуот хизмати маълумот тарқатди. Аввал Тошкент-Бишкек-Тошкент йўналиши бўйлаб ҳафтасига фақат бир мартагина қатнов амалга оширилаётган эди.\nАвиаширкат вакилларига кўра, шу йил 5 октябридан Бирлашган Араб Амирликларининг Дубай шаҳрига қатновлар сони ҳам икки баробар оширилади. Бу йўналиш бўйлаб ҳам аввал ҳафтасига бир марта парвоз амалга оширилаётган эди.\nUzbekistan Airways ҳар иккала йўналиш бўйича авиачипталарни авиаширкат веб-сайтидан, АЖ мобил иловаси орқали, шунингдек, Uzbekistan Airways АЖнинг энг яқин сотув офисларидан ёки Ўзбекистондаги авиакомпания ташувларини сотиш агентликларидан сотиб олиш мумкинлигини эслатган.\nМирзиёев БМТдаги нутқида пандемия, демократик ўзгаришлар, минтақа муаммолари ва экология масалаларига тўхталди\nЎзбекистон Бирлашган Миллатлар Ташкилоти шафелигида Пандемиялар даврида давлатларнинг ихтиёрий мажбуриятлари тўғрисидаги халқаро кодексни ишлаб чиқишни таклиф этади. Ушбу ҳужжатда ҳар бир давлатнинг ўз фуқаролари ва халқаро ҳамкорлари олдидаги мажбуриятлари акс этиши лозим. Бу ҳақда президент Шавкат Мирзиёев 23 сентябрь куни БМТ Бош ассамлеяси 75-сессиясида ўзбек тилида қилган видеочиқишида билдирди. Нутқ матни президент матбуот хизмати томонидан ёйинланди.\nЎз чиқишида аввалида коронавирус пандемияси туфайли юзага келган муаммоларга тўхталган Ш. Мирзиёев сўзини Ўзбекистонда ўтказилаётган ислоҳотлар мавзусига бурди. Унга кўра, бугунги кунда Ўзбекистонда демократик ўзгаришлар ортга қайтмайдиган тус олган, аҳоли ва партияларнинг сиёсий фаоллиги, фуқаролик жамияти институтларининг роли, оммавий ахборот воситаларининг таъсири ошган, инсон ҳуқуқлари соҳасидаги ҳолат бутунлай ўзгарган, мажбурий ва болалар меҳнати тўлиқ тугатилган.\n“Мамлакатимизда диний эркинлик борасида ҳам вазият кескин яхшиланди. Миллатлараро тотувлик ва динлараро бағрикенгликни янада мустаҳкамлаш биз учун доимий муҳим вазифадир”, деган Ш. Мирзиёев ўз сўзи давомида аёллар ва ёшлар масалалари ҳам тўхталиб ўтди.\nМарказий Осиё минтақасида туб ўзгаришлар юз бераётганини урғулаган Ўзбекистон президенти ўз мамлакати жорий йил сентябрь ойида Доҳа шаҳрида афғон сиёсий кучлари ўртасида бошланган тинчлик музокараларини тўла қўллаб-қувватлашини урғулади.\nШундан сўнг у сессия иштирокчилари эътиборини яна бир бор Орол денгизи қуришининг ҳалокатли оқибатларига қаратди. Ўзбекистон мавжуд аҳволни яхшилаш учун бу ерда икки миллион гектар янги ўсимлик майдонлари ва дарахтзорлар яратиш, тупроқ қатламини шакллантириш бўйича улкан ишларни амалга ошираётганини қайд этган Ш. Мирзиёев Оролбўйи минтақаси учун Бирлашган Миллатлар Ташкилотининг инсон хавфсизлиги бўйича кўп томонлама шериклик траст фонди тузилганини таъкидлади.\n“Биз Оролбўйи минтақасини экологик инновация ва технологиялар ҳудуди, деб эълон қилиш ҳақида Бирлашган Миллатлар Ташкилоти Бош Ассамблеясининг махсус резолюциясини қабул қилишни таклиф этамиз. Ушбу муҳим ҳужжат тасдиқланган санани эса Халқаро экологик тизимларни ҳимоя қилиш ва тиклаш куни сифатида нишонлаш мақсадга мувофиқ бўларди”, деди Ш. Мирзиёев.\nЎз сўзи якунида Ўзбекистон президенти дунё бўйлаб қашшоқлик ва камбағаллик муаммолари кучайиб бораётганидан баҳс этди. Унга кўра, бу муаммолар айниқса пандемия шароитида кескин тус олмоқда.\n“Шу муносабат билан қашшоқликни тугатиш ва камбағалликка қарши курашишни Бирлашган Миллатлар Ташкилоти Бош Ассамблеяси навбатдаги сессиясининг асосий мавзуларидан бири сифатида белгилаш ҳамда ушбу масалаларга бағишланган глобал саммитни ўтказишни таклиф этамиз”, деди Шавкат Мирзиёев.\nМаҳалла ва оилани қўллаб-қувватлаш вазири ҳамда унинг икки муовини коронавирусга чалинди\nМаҳалла ва оилани қўллаб-қувватлаш вазирининг ўринбосари Ботир Парпиев (суратда) 2018 йилгача қарийб 14 йил давомида Ўзбекистон Давлат солиқ қўмитасини бошқарган.\nМаҳалла ва оилани қўллаб-қувватлаш вазири Раҳмат Маматов ҳамда унинг ўринбосарлари Ботир Парпиев ва Азизбек Икромовда коронавирус инфекцияси аниқланди. Бу ҳақда Газета.uz нашри вазирлик матбуот хизматидан олинган маълумотга таянган ҳолда хабар қилди.\nҲозирда вазир ва унинг ўринбосарлари Ўзбекистон президенти админстрацияси ҳузуридаги Бош тиббиёт бошқармасига қарашли 2-марказий клиник касалхонада даволанмоқда.\nВазирликдан маълум қилишларича, аввалроқ коронавирусга чалинган вазирнинг биринчи ўринбосари Гулнора Маруфова шу кунда соғайиб, ишга қайтган.\nЙилига 3 миллион 600 минг қадам юрганларга имтиёз ваъда қилинмоқда\nЎзбекистонда бир кунда камида ўн минг, бир ой давомида уч юз минг, бир йил давомида 3 миллион 600 минг қадам юрган шахсга барча давлат хизматлари кўрсатиш соҳасида 50 фоиз имтиёз берилиши ҳамда спорт иншоотларидан фойдаланиш учун абонемент тақдим этилиши мумкин. Бунга доир кўрсатма мамлакат президентининг “Оммавий спортни ривожлантириш ва соғлом турмуш тарзини ҳар бир фуқаронинг ҳаётига киритишга қаратилган чора-тадбирлар тўғрисида”ги қарори лойиҳасида акс этган. Жисмоний тарбия ва спорт вазирлиги томонидан ишлаб чиқилган мазкур лойиҳа матни 23 сентябрь куни regulation.gov.uz порталида ёйинланди.\nЛойиҳага мувофиқ, Жисмоний тарбия ва спорт вазирлиги Адлия вазирлиги, Соғлиқни сақлаш вазирлиги, Молия вазирлиги билан биргаликда 2021 йил 1 февралига қадар аҳолини кунлик юриш ва югуришга тарғиб қилиш мақсадида “Янги нафас” платформасини яратиши лозим. Кўп юрганлар айнан шу платформа иши доирасида рағбатлантирилиши кўзда тутилган.\nҚарор билан Адлия вазирлигига “Янги нафас” платформасини давлат хизматлари кўрсатиш тизими билан интеграция қилинишини таъминлаш вазифаси юклатилган.\nҚарор лойиҳасида “2021 йилдан бошлаб сентябрь ойининг учинчи якшанба куни республика бўйича “Автомобилсиз кун” деб эълон қилинсин ҳамда шу куни автомобилда ҳаракатланиш таъқиқлансин”, дейилган.\nЛойиҳа муҳокамаси шу йил 8 октябрига қадар давом этади.\nОАВ: Марказий Осиё халқаро институти ташкил этилди\nМарказий Осиё минтақасида жойлашган Ўзбекистон, Қирғизистон, Қозоғистон ва Тожикистон мамлакатлари байроқлари.\nЎзбекистонда Марказий Осиё халқаро институти ташкил этилди. Дарё.уз нашрининг ҳукуматдаги ўз манбаси сўзларига таянган ҳолда хабар қилишича, бунга оид қарор президент Ш.Мирзиёев томонидан август ойида имзоланган.\nЯнги институт минтақа давлатлари раҳбарлари Маслаҳат учрашувининг Тошкентда бўлиб ўтган иккинчи саммитида эришилган барча келишувларни тўлиқ амалга ошириш, эксперт-таҳлил доира вакиллари, амалиётчи мутахассислар ўртасидаги алоқаларни кенгайтириш, минтақавий стратегияни ишлаб чиқишда улар иштирокини таъминлаш мақсадида ташкил этилгани айтилмоқда.\nМарказий Осиё давлатлари ўртасидаги ўзаро ҳамкорликни ҳар томонлама кенгайтиришга қаратилган стратегия ва дастурларнинг янги йўналишларини ишлаб чиқишга кўмаклашиш, уларни илмий асосланган ҳолда чуқур таҳлил қилиш ва тадқиқ этиш янги ташкил этилган институтнинг асосий вазифалари сифатида кўрсатиб ўтилган.\nБундан ташқари, қайд этилишича, институт минтақа давлатлари ўртасидаги алоқаларни мустаҳкамлашга қаратилган изланишлар, Марказий Осиё хавфсизлиги билан боғлиқ бошқа таҳдид ва муаммоларни ҳал этишга қаратилган тадқиқот ишларини олиб боради, қўшни давлатларнинг ташқи сиёсат концепция ва мақсадларини пухта ўрганади, минтақавий аҳамиятга эга лойиҳаларни батафсил таҳлил қилади ҳамда халқаро анжуман ва тадбирларда бу мавзуларни муҳокама қилади.\nУчтепада минг ўринли коронавирус маркази ташкил этилди (ВИДЕО)\nЎзбекистонда коронавирусга чалинганлар сони 53 мингга яқинлашди.\nТошкентнинг Учтепа туманида коронавирусга чалинган ва гумон қилинган беморларни қабул қилиш ва тақсимлаш маркази ишга тушди.\nТошкент шаҳар ҳокимлиги 23 сентябрга ўтар кечаси бу борада тарқатган видеода Учтепа тумани ҳокими ўринбосари Бобур Мирзаев мазкур марказ “саховатпеша тадбиркор томонидан ва ҳомийлик маблағлари ҳисобидан” ташкил қилинганини билдирди.\nМинг нафар беморга мўлжалланган марказнинг биринчи иш кунида 50 нафардан кўпроқ бемор қабул қилинган. Бу ерда 750 нафар тиббиёт ходими ишлаши режалаштирилган.\n“Ҳозирги пайтда марказда 72 нафар ходим ишламоқда, уларнинг 60 нафари шифокор ва ҳамширалар бўлса, 10 нафардан ортиғи ёрдамчи кўнгиллилар ҳисобланади”, -дейилади хабарда.\nТошкент шаҳрида аввалроқ “Ўзэкспомарказ”да 1000 ўринли, “Ёшлик” спорт мажмуасида 520 ўринли, Гимнастика саройида 750 ўринли тақсимлаш марказлари ишга туширилган эди.\nМарказий банк ташқи қарз 27,6 миллиард доллар эканини билдирди. Молия вазирлиги эса бошқа рақамларни келтирмоқда\nТашқи қарз масаласида Марказий банк ва Молия вазирлиги келтираётган рақамлар бир-биридан кескин фарқ қилмоқда.\nЎзбекистон ташқи қарзининг умумий ҳажми 2020 йил 1 июль ҳолатига 27,6 миллиард долларни долларни ташкил қилди. Бу ташқи қарз умумий ҳажми 2020 йил бошидан 12,7 фоизга ёки 3,1 миллиард долларга ошганини англатади. Бу ҳақда Марказий банк 23 сентябрь куни эълон қилган янги ҳисоботида маълум қилди.\nҲисоботда таъкидланишича, 2020 йилнинг I ярим йиллигида давлат сектори қарздорлигининг ўсиши 1,7 миллиард долларни ташкил қилди.\nГлобал пандемия ва иқтисодий фаолликнинг пасайиши сабабли Ўзбекистоннинг суверен облигациялари қиймати фонд бозорларида биржа котировкаларининг пасайиши натижасида 2020 йилнинг бошига нисбатан камайди.\nБанклар ва иқтисодиётнинг бошқа сектор корхоналари томонидан қарз олиш ҳажмининг ошиши натижасида хусусий сектор қарздорлиги 1,4 миллиард долларга ошди.\n“Қайд этиш лозимки, 2020 йилнинг I ярим йиллигида хусусий сектор томонидан умумий миқдорда 2,1 млрд. доллар қарздорлик жалб қилинди. Қарзларни жалб қилиш асосан банклар – 1,8 млрд. доллар, текстиль ва тўқимачилик сектори корхоналари – 71 млн. доллар ва иқтисодиётнинг бошқа секторлари – 154 млн. доллар томонидан амалга оширилди”, -дейилади ҳисоботда.\nАйни пайтда Марказий банк ҳисоботида келтирилган ташқи қарз миқдори Молия вазирлиги эълон қилган ҳисоботда кўрсатилган рақамдан кескин фарқ қилмоқда.\nМолия вазирлигининг август ойида эълон қилинган ҳисоботида қайд этилишича, 2020 йил 1 июль ҳолатига Ўзбекистон Республикаси номидан ва унинг кафолати остида жалб қилинган умумий қарз қолдиғи дастлабки ҳисоб-китобларга кўра 19 миллиард 400 миллион доллар эквивалентини ёки ялпи ички маҳсулотга (ЯИМ) нисбатан 34,0 фоизни ташкил этган.\nЖорий йилнинг август ойида молия вазири Тимур Ишметов Олий Мажлиси Қонунчилик палатаси ялпи мажлисида Ўзбекистоннинг ташқи қарзи, 2020 йилнинг 1 июль ҳолатига кўра, 19,6 миллиард долларни ташкил этаётгани тўғрисида билдирган эди.\nБиометрик паспорт ўрнига ID-карта жорий этилмоқда. Унинг нархи ҳозирча 198,5 минг сўм\nБиометрик паспорт 2030 йилдан ҳақиқий эмас деб ҳисобланади.\nЎзбекистон фуқароларига 2021 йилнинг 1 январидан бошлаб биометрик паспортлар ўрнига шахсни ва фуқароликни тасдиқлайдиган электрон ташувчи қурилмага эга ҳужжат сифатида ID-карта берила бошланади. Президентнинг бу борадаги “Ўзбекистон Республикасида идентификация ID-карталарини жорий этиш чора-тадбирлари тўғрисида”ги фармони матбуотда эълон қилинди.\nМазкур фармонга асосан 2021 йил 1 январдан бошлаб шахсни рақамли идентификация қилишнинг ягона тизими жорий қилинади. Мазкур тизимни жорий этиш доирасида биометрик паспортлар ID-карталарга икки босқичда алмаштирилади.\nБиринчи босқич 2021 йил 1 январдан 2022 йил 31 декабргача ихтиёрийлик асосида амалга оширилади.\nИккинчи босқич 2023 йил 1 январдан 2029 йил 31 декабргача давом этади ва бу босқичда биометрик паспортлар мажбурий тартибда ID-карталарга алмаштирилади.\n2011 йилги намунадаги биометрик паспорт 2030 йил 1 январдан бошлаб ҳақиқий эмас деб ҳисобланади. ID-карталарни расмийлаштириш 1 иш кунида амалга оширилади.\nID-карта бир ёшгача бўлган болага 2 йил, бир ёшдан 16 ёшгача 5 йил, 16 ёшдан бошлаб – 10 йил муддатга берилади.\nID-картани расмийлаштириш учун базавий ҳисоблаш миқдорининг 89 фоизи, яъни 198 минг 470 сўм (22.09.2020 ҳолатига) миқдорида тўлов ундирилади.\nСамарқанд шаҳар бош имом-хатиби Нуриддинхон Исломов вафот этди\nНуриддинхон Исломов 1970 йилда Ўзбекистон мусулмонлари идораси ходими сифатида иш фаолиятини бошлаган. Самарқанд шаҳар ҳокимлиги матбуот хизмати фотоси.\nСамарқанд шаҳар бош имом-хатиби Нуриддинхон Исломов 73 ёшда вафот этгани тўғрисида Самарқанд шаҳар ҳокимлиги хабар берди.\n22 сентябрда эълон қилинган таъзияда қайд этилишича, Нуриддинхон Исломов 1970 йилда Ўзбекистон мусулмонлари идораси ходими сифатида иш фаолиятини бошлаган.\n1980 йилдан 2008 йилга қадар Жиззах вилояти Ғаллаорол тумани бош имом-хатиби бўлган. 2017 йилгача Самарқанд вилояти бош имом-хатиби вазифасида ишлаган. Шундан сўнг айни пайтгача Самарқанд шаҳар бош имом-хатиби ҳамда “Шоҳи Зинда” жоме масжиди имом-хатиби бўлиб турган эди.\nСамарқанд шаҳар ҳокимлиги матбуот хизмати имомнинг вафоти сабабларини маълум қилмаган.\nБундан бир кун аввал Ўзбекистон мусулмонлари идораси матбуот хизмати Қашқадарё вилоятининг Яккабоғ тумани бош имом-хатиби Тоҳир Исматиллаев вафот этгани ҳақида билдирганди.\n16 сентябрь куни Тошкент вилояти бош имом-хатиби Хайруллоҳ Турматов вафот этгани хабар қилинган.\nБу борадаги расмий билдирувларда имомларнинг ўлим сабаби очиқланмаган.\n22 сентябрда коронавирусдан 4 киши вафот этди. Уларнинг ким ва қайси ҳудуддан экани номаълум\n22 сентябрь куни Ўзбекистонда 598 ҳолатда касаллик қайд этилди.\nСоғлиқни сақлаш вазирлиги 22 сентябрь куни 4 киши коронавирусдан вафот этгани тўғрисида маълумот берди. Бироқ вафот этганлар қайси ҳудуддан экани, қаерда даволангани, уларнинг ёши тўғрисида маълумот берилмади.\nШунингдек, вазирлик вафот этган тўрт кишидан бир нафари аёл, бир нафари эркак эканини билдирди. Аммо қолган икки шахснинг жинси ҳақида маълумот йўқ.\nВазирлик кун охирида коронавирусдан касалланганлар, соғайганлар ва вафот этганлар тўғрисдаги маълумотлар жамланмаси бўлган анъанавий жадвални ҳам эълон қилмади. Бунинг оқибатида 22 сентябрь куни вафот этганлар қайси ҳудуддан экани ва ўлим ҳолатлари расмий статистикаси ноаниқ бўлиб қолмоқда.\nВазирлик 21 сентябрь куни эълон қилган жадвалда вафот этганлар сони 438 киши деб қайд этилган эди. Улардан 305 нафари Тошкент шаҳрида, 67 нафари Тошкент вилоятида даволанган беморлардир.\nВазирликнинг қайд этишича, 22 сентябрь куни Ўзбекистонда 598 ҳолатда касаллик қайд этилди. Бу билан коронавирусга чалинганлар сони 53 мингга яқинлашди. Шу кунгача беморлардан 49 224 нафари соғайди. Касалхонада 3 191 нафар бемор даволанмоқда.\nUNFPA Қорақалпоғистон ва Чирчиқда бачадон ракига қарши кураш учун 1 миллион доллар маблағ ажратди\nБМТ Аҳолишунослик жамғармаси (UNFPA) контрацептив воситалар ва бачадон раки диагностикаси учун Ўзбекистонга 1 миллион доллардан кўпроқ маблағ ажратди.\nСоғлиқни сақлаш вазирлигининг билдиришича, 22 сентябрь куни Соғлиқни сақлаш вазири ўринбосари Эльмира Боситханова БМТ Аҳолишунослик жамғармасининг Ўзбекистондаги вакили Ю Ю билан видеоконференция тарзида “UNFPAнинг 2021-2025 йиллар учун мўлжалланган мамлакат дастури” лойиҳасини муҳокама қилган.\n“Дастурда туғруқ хизмати сифатини ошириш ва оналар ўлимини камайтириш, амбулатор хизматни яхшилаш ва оилани қўллаб-қувватлаш, репродуктив аъзолар онкологик касалликлари диагностикаси ва профилактикаси, аҳоли ўртасида соғлом турмуш тарзини тарғиб этиш ва репродуктив саломатликни шакллантириш масалалари бўйича қатор тадбирлар режалаштирилган”,-дейилади хабарда.\nШунингдек, мазкур дастур доирасида UNFPA Ўзбекистонга контрацептив воситалар учун 30 минг АҚШ доллари ҳамда Қорақалпоғистон Республикасида ва Чирчиқ шаҳрида бачадон раки касаллигининг диагностикаси ҳамда профилактикаси учун 1 миллион АҚШ доллари миқдорида маблағ ажратади.\nБюджетчиларга янги йилгача рағбатлантириш пуллари тўланмайди\nЎзбекистонда бюджет ташкилотларида ишлайдиган ходимларга моддий рағбатлантириш махсус жамғармаси, ОТМларнинг моддий рағбатлантириш жамғармаси ҳамда директор жамғармаси маблағлари ҳисобидан тўловлар ҳисобланишининг тўхтатиб турилиши (тиббиёт, тиббий-ижтимоий муассасалар, меҳрибонлик уйларидан ҳамда меҳнатга ҳақ тўлашнинг 1-3 разрядлари қўлланиладиган ходимлардан ташқари) 2020 йил 1 октябрдан 2021 йил 1 январга қадар узайтирилди.\nМазкур тартиб ҳукуматнинг шу йил 21 сентябрида қабул қилинган “2020 йил учун Ўзбекистон Республикаси Давлат бюджетининг барқарорлигини таъминлаш ва харажатларини мақбуллаштириш чора-тадбирлари тўғрисида”ги қарорида акс этган.\n“Ҳуқуқий ахборот” Телеграм-канали маълумотига кўра, ҳукумат қарори билан Инқирозга қарши курашиш жамғармаси маблағлари ҳисобига амалга оширилиши режалаштирилган 224 млрд 288 млн сўм харажатлар мақбуллаштирилган.\nҚарорга мувофиқ, Қорақалпоғистон Республикаси бюджети, вилоятлар ва Тошкент шаҳар маҳаллий бюджетларининг тасдиқланган даромадлар прогнозининг бажарилмаслиги ҳисобига харажатларнинг мақбуллаштирилган қисми республика бюджетига, ушбу қарорга мувофиқ мақбуллаштирилган маблағлар эса Инқирозга қарши курашиш жамғармасига ўтказилади.\nХВЖ расмий Тошкентга банк ислоҳотини кечиктирмасликни тавсия қилмоқда\nХалқаро валюта жамғармаси Ўзбекистонга банк соҳасидаги ислоҳотларни кечиктирмасликни тавсия қилди. Бу ҳақда ХВЖнинг 21 сентябрь куни ёйинланган хабарномасида айтилган.\nҲисоботга кўра, жамғарма мутахассислари "Ўзбекистонга виртуал ташриф"дан сўнг ўзларининг дастлабки хулосаларини баён қилганлар.\nҚайд этилишича, Ўзбекистонда ҳукумат соғлиқни сақлаш ва ижтимоий кўмак учун қўшимча харажатлар каби солиқ чораларини кўрган ҳамда солиқ имтиёзлари жорий қилган.\nИқтисодий ўсиш секинлашганига қарамай, бу йил унинг мусбат бўлиши, 2021 йилда эса инқироз сусайганидан кейин жадаллашиши кутилмоқда.\nАйни пайтда, халқаро экспертлар фикрича, расмийлар янада кучлироқ, барқарорроқ ва инклюзивроқ иқтисодий ўсиш ва турмуш даражасини оширишга эришишлари учун ислоҳотларни олға суришда давом этишлари лозим.\nБу ўринда таҳлилчилар Марказий банк томонидан асосий ставканинг туширилиши, солиққа оид рағбатлантирувлар ва бошқаларни келтириб, буларнинг иқтисодиётнинг бироз ўсишига сабаб бўлиши мумкинлигини қайд этганлар.\nГарчи инфляция даражаси аввалдаги каби юқори бўлиб, 11 фоиздан кўпроқни ташкил қилаётган бўлса-да, у аста-секин пасая бошлаган. “Қатъийроқ пул-кредит сиёсати юритилган тақдирда инфляция даражаси янада пасайиши мумкин”, деб ҳисоблайди ХВЖ вакиллари.\nХабарномада чеклов чоралари юмшатила бошлаганидан кейин Ўзбекистонда иқтисодий фаоллик ўса бошлаганига эътибор қаратилган.\nХВЖ экспертларига кўра, инқироз иқтисодий мақсадларга эришиш учун ислоҳотларни янада олға силжитиш заруратини намоён қилган.\n“Инқироз давлат банклари ва давлат корхоналарни ислоҳ қилиш ишини тўхтатмаслиги керак”, дея билдирган халқаро экспертлар.\nХВЖ таҳлилчилари қайдича, инқироз чекина бошлаши билан расмийлар давлатнинг иқтисодиётдаги ролини пасайтириш, бозорлар очиш, рақобатни кучайтириш ҳамда бизнес учун шароитни яхшилаш ишини давом эттиришлари лозим.\nАҚШдаги хайрия ташкилоти Ўзбекистонга қиймати 800 минг доллардан ошган ёрдам юки йўллади\nЖорий йилнинг 21 сентябрида АҚШнинг Юта штати Солт-Лейк-Сити шаҳридан Ўзбекистонга икки контейнер тиббий препарат ва жиҳозлар етиб келган.\n“Дунё” ахборот агентлиги хабарига кўра, умумий қиймати 808 минг долларга тенг бўлган инсонпарварлик ёрдами АҚШдаги “Globus Relief” хайрия ташкилоти томонидан коронавирусга қарши кураш бўйича Ўзбекистон соғлиқни сақлаш тизимини мустаҳкамлаш мақсадида йўлланган.\nЁрдам юки ичида диагностика аппаратлари, стерилизация контейнерлари, антисептик воситалар, ногиронлар аравалари, ортопедик ва жарроҳлик асбоблари ҳамда бошқа ашёлар борлиги айтилмоқда.\nҚайд этилишича, мазкур тиббиёт буюмлари Ўзбекистоннинг чекка ҳудудларида жойлашган давлат тиббиёт муассасаларига етказиб берилади.\nСухандон ва хонанда Шуҳрат Қаюмов 51 ёшида оламдан ўтди\nЎзбекистонда хизмат кўрсатган артист, таниқли хонанда ва сухандон Шуҳрат Қаюмов 22 сентябрь куни 51 ёшида вафот этди. Бу ҳақда Маданият вазирлиги Телеграмдаги ўз канали орқали маълумот тарқатди.\nШ. Қаюмов 1969 йил 5 мартида Қирғизистоннинг Ўш шаҳрида таваллуд топган. У 1991 йили Ўзбекистон давлат санъат институтини тамомлаган.\nШуҳрат Қаюмов 1992 йилдан бошлаб кўп йиллар Миллий телерадиокомпания тизимида сухандонлик қилган. Хонанда сифатида ҳам у Ўзбекистонда ўз мухлисларини топа олган санъаткор эди.\nГазете.uz нашри Маданият вазирлигидаги ўз манбалари маълумотига таянган ҳолда, Ш. Қаюмов вафотига юрак хуружи сабаб бўлганини хабар қилди.\nРоссиянинг Новосибирск ва Самара вилоятларидан 1800 чоғли ўзбекистонлик махсус поездлар билан ватанига олиб келинди.\nТранспорт вазирлиги ахборот хизмати маълумотига кўра, ўтган жума Новосибирск станциясидан йўлга чиққан “Ўзбекистон темир йўллари” АЖ поезди 854 нафар йўловчи билан 21 сентябрь куни Поп станциясига етиб борган.\n“Ушбу рейс орқали олиб келинган барча фуқаролар Наманган вилояти транспорт бошқармаси томонидан ажратилган автобусларда Поп туманидаги карантин зонасига етказилди”, дейилади хабарномада.\nЎтган шанба 938 нафар ўзбекистонлик билан Самара вилоятидаги Кинель станциясидан йўлга чиққан ҳам 21 сентябрь куни Тошкент жанубий вокзалига етиб келган. Мазкур рейс билан олиб келинган йўловчилар ҳам автобусларда Тошкент вилоятидаги карантин зоналарига етказилган.\nЎтган ҳафта Екатеринбург ва Кинелдан 1700 га яқин ўзбекистонлик махсус поезд рейслари билан ватанига қайтарилгани ҳақида аввал хабар қилган эдик. Озодликдаги маълумотларга кўра, шу кунда Самара вилоятида яна камида 3000 нафар ўзбекистонлик юртига кетиш илинжида юрибди.\nМактабларнинг 44 фоизи тўлақонли равишда ишлай бошлади\nЎзбекистонда навбатдаги ўқув йили 14 сентябрдан бошланган.\nХалқ таълими вазирлигининг билдиришича, 21 сентябрда тўлақонли равишда ишлай бошлаган мактаблар сони 4 379 тага етди. Бу Ўзбекистондаги мактабларнинг 43,9 фоизини ташкил қилади.\n“Мазкур мактабларда 2,1 млн. нафар (34%) ўқувчи таҳсил олаётган бўлиб, улардан 1,5 млн. нафари (72%) анъанавий, қолган 595 минг нафари (28%) онлайн шаклда таълим олмоқда”,-дейилади хабарда.\nАввалроқ вазирлик мактабларнинг анъанавий шаклда очилиши тўғрисидаги қарорлар ҳар бир мактаб бўйича фақатгина Маҳаллий Кенгаш депутатлари томонидан қабул қилиниши ҳақида хабар берган эди.\nЎзбекистонда навбатдаги ўқув йили 14 сентябрдан бошланган. Ўшанда Халқ таълими вазирлиги мамлакатдаги 10 мингга яқин мактабдан 2635тасида ўқиш анъанавий тарзда бошланганини маълум қилганди.\nЯккабоғ тумани бош имом-хатиби вафот этди\nЎзбекистондаги масжидлардан бири.\nҚашқадарё вилоятининг Яккабоғ тумани бош имом-хатиби Тоҳир Исматиллаев вафот этгани ҳақида Ўзбекистон мусулмонлари идораси матбуот хизмати маълум қилди.\n“Ўзбекистон мусулмонлари идораси жамоаси диний соҳада кўп йиллар самарали хизмат қилган, жонкуяр уламо, Қашқадарё вилояти Яккабоғ тумани бош имоми ҳамда "Эски Қўрғон" жоме масжиди имом-хатиби Тоҳир домла Исматиллаевнинг вафоти муносабати билан чуқур таъзия изҳор этади”,- дейилади расмий билдирувда.\nМусулмонлар идораси хабарида имомнинг вафоти сабаби айтилмаган.\n16 сентябрь куни муфтият Тошкент вилояти бош имом-хатиби Хайруллоҳ Турматов вафот этганини билдирган, бироқ ўшанда ҳам ўлим сабабини очиқламаган эди.\n44 ёшли имомнинг қариндошлари маҳаллий нашрларга Хайруллоҳ Турматов ўлимига коронавирус сабаб бўлганинини маълум қилган.\nЎқишини Ўзбекистонга кўчирган талабалар Ўш олийгоҳларидан ҳужжатларини олиш учун ҳафталаб навбат кутмоқда (ФОТОГАЛЕРЕЯ)\nҚашқадарёда "пахта сабаб" танбеҳ эшитган маҳалла ходимаси ўз жонига қасд қилишга уринди\n“Беш ой карантиндан чиқиб энди ишлаймиз деганда газдан узиб қўйишяпти”\nМасофавий таълим: Фарзандини интернет билан таъминламаган ота-она жазоланиши мумкин\n"Учинчи томон": Хитойдан Ўзбекистонга кислород концентраторларини Зироат Мирзиёева фонди олиб келган\nТадбиркор: Уч йил аввал буздирилган дўконларимизга на товон пули, на ўрнига ер берилди\nËлғон анатомияси: Расмий "Раддия" кислород концентраторлари Хитойдан тайëр олиб келинганини тасдиқлади\nТошкент: Тунги клуб ёнидаги пичоқбозликда икки киши ҳалок бўлди


Москва-Боку йирик шартнома имзолади\n13 май 2021, Тошкент вақти: 17:49\nРоссия ва Озарбайжон газ соҳасидаги ҳамкорликка оид янги шарнома имзолади.\nБугун Россия президенти Дмитрий Медведев Газпром ширкати раҳбари Алексей Миллер ҳамроҳлигида бугун Бокуга сафар қилди.\nБу ерда Россия раҳбари Озарбайжон президенти Илҳом Алиев билан учрашиб ўзаро алоқалар истиқболи, жумладан, газ ва нефт соҳаларидаги ҳамкорликни ривожлантириш масалаларини муҳокама қилди.\nУчрашувлар якунида Газпром ширкати раҳбари Алексей Миллер ва Озарбайжон миллий энергетика компанияси раҳбари Ровнағ Абдуллаев газ соҳасидаги ҳамкорликка оид шартномани имзоладилар. Янги келишувга мувофиқ, 2010 йилдан бошлаб Россия Шоҳ-Дениз конидан ўзлаштириладиган газни сотиб олади.\nКузатувчиларга кўра, ушбу шартнома Марказий Осиё газини Россиядан четлаб ўтиб Европага олиб келишни мақсад қилган ЕИнинг Набукко лойиҳасига путур етказиши мумкин.


Ҳоким ўринбосарлари маҳаллабай ишлашни биладими? | gulobod.uz\n31.03.2021 - 08:01\nДавлат хизматини ривожлантириш агентлиги томонидан вилоятда ўрта бўғин раҳбарлари, яъни туман (шаҳар) ҳокимлари ўринбосарлари иштирокида ўқув-машғулотлари ташкил этилди.\nДавлат бошқарув академияси Самарқанд ҳудудий филиалида тўрт кун давом этадиган машғулотларни вилоятдаги соҳавий олийгоҳларнинг профессор-ўқитувчилари олиб боради.\nТренерлар ҳар бир соҳа бўйича янги қабул қилинган қонунлар, фармон ва қарорларни маҳаллабай татбиқ этиш, илм билан амалиётни бир-бирига интеграция қилиш ҳамда мавжуд муаммоларни жойига чиқиб ўрганиш ва бартараф этишни стратегик вазифалар йўналишида олиб боради.\n- Давлатимиз раҳбари 18-19 февраль кунлари Наманган вилоятига ташрифи давомида маҳаллабай ишлаш бўйича янги тизим жорий этиш топшириғини берган эди, - дейди Давлат хизматини ривожлантириш агентлиги Самарқанд вилояти филиали раҳбари Рустам Қобилов. – Табиийки, бунда асосий вазифани туман (шаҳар) ҳокимларининг ўринбосарлари бажаради. Шу боис уларга ўқувлар давомида маҳаллабай ва фуқаробай ишлаш бўйича зарур билим ва кўникмалар берилади. Амалиётда учраётган турли муаммоларнинг илмий асосланган ечимига эътибор қаратилади. Шунингдек, ҳудудлар бўйича ҳар бир маҳалланинг ўсиш нуқталари ва ривожлантириш бўйича тақдимотлар ҳам ўтказилади.\nЭслатиб ўтамиз, машғулотларга туман, шаҳар ҳокимларининг саноатни ривожлантириш, капитал қурилиш, коммуникациялар ва коммунал хўжалик ҳамда қишлоқ ва сув хўжалиги масалалари бўйича ўринбосарлари жалб қилинган.


Имомали Раҳмон Афғонистон тожикларини ҳимоя қилиб чиқди\nИмомали Раҳмон Афғонистонда барча халқлар ва этник гуруҳлар вакиллари иштирокида инклюзив ҳукумат тузилишига умид қилмоқда. Бу ҳақда Тожикистон раҳбари 25 август куни Душанбеда амалий ташриф билан бўлган Покистон ташқи ишлар вазири Шоҳ Маҳмуд Қурайши билан учрашувда айтди.\nПрезидент Раҳмон Афғонистоннинг янги ҳукуматини тузишда мамлакатнинг барча халқлари, айниқса Афғонистон аҳолисининг қарийб 46 фоизини ташкил этадиган тожикларнинг манфаатларини ҳисобга олиш кераклигини таъкидлади. Бу ҳақда Тожикистон президенти маълум қилди.\nТожикистон раҳбарининг айтишича, Душанбе Толибон томонидан Афғонистонда тожиклар, ўзбеклар ва бошқа этник озчиликларга қарши зўравонликларнинг барча турларини қоралайди. «Тожикистон бу мамлакатда зўравонлик ва таъқиблар йўли билан тузилган бошқа ҳукуматни тан олмайди, бутун афғон халқининг, унинг барча миллий озчиликларининг позициясини ҳисобга олмаган ҳолда», — таъкидлади Имомали Раҳмон.\nАфғонистондаги давлат тузуми, Тожикистон президентига кўра, ирода ифодаси ва мамлакатнинг барча фуқароларининг позициясини ҳисобга олган ҳолда белгиланиши керак.\nШоҳ Маҳмуд Қурайши, Имомали Раҳмон билан учрашувдан кейин журналистлар билан учрашувда, Покистон ҳам Афғонистонда инклюзив ҳукумат тузиш тарафдори эканлигини, унда барча халқлар вакиллари фаол иштирок этиши мумкинлигини айтди. Унинг фикрича, келажакда Афғонистондаги ҳозирги ўзгарувчан вазият, биринчи навбатда, Афғонистоннинг энг яқин қўшниларига жиддий таъсир кўрсатиши мумкин.\n«Афғонистондаги тинчлик ва барқарорлик минтақавий хавфсизликни таъминлашга ёрдам бериши мумкин. Бугунги кунда асосий мақсад барча манфаатдор томонлар Афғонистон келажагини биргаликда кўриб чиқишдир», — дейди Маҳдумшоҳ Маҳмуд Қурайши.\nПокистон Ташқи ишлар вазири Шоҳ Маҳмуд Қурайши 25 август куни бир кунлик ташриф билан Душанбега келди. Покистон ташқи ишлар вазири чоршанба куни Тожикистон ташқи ишлар вазири Сирожиддин Муҳриддин билан учрашди.


МАТБУОТ ХИЗМАТЛАРИ ХОДИМЛАРИ ФАОЛИЯТИ ЭЪТИБОРДА – Jurnalist\nR S2021-06-24T19:47:26+05:0024 Iyun, 2021|Сурхондарё вил., Умумий янгиликлар, Ҳудудлардан янгиликлар|\n27 июнь – Матбуот ва оммавий ахборот воситалари ходимлари куни олдидан Ўзбекистон Журналистлари ижодий уюшмаси Сурхондарё вилояти бўлими “Hududgaz Surxondaryo” газ таъминоти филиалида самарали ишлаб келаётган матбуот хизмати рахбари Азиз Машрабов фаолияти билан танишди.\nАйтиш керакки ўтган бир йил давомида уюшманинг вилоят бўлими ушбу филиал билан ҳамкорликда матбуот анжуманлари, тадбирлар ва медиа-турлар ташкил қилиниши ОАВ ходимлари учун катта тажриба бўлди. Бу борада олиб борилган барча тадбирларда матбуот хизмати билан биргаликда ташкилаштирилди.\nТадбир давомида матбуот котиби А.Машрабов газ соҳасида қилинаётган ишлар ва унинг фаолият олиб бориши учун ташкилот томонидан ОАВ га бўлган эътибор, яратилган шароитлар билан таништирди. Шу билан бирга уюшманинг вилоят бўлими билан ўтган давр мобайнида ҳамкорлиги учун А.Машрабов ташаккурнома билан тақдирланди.\nЎзЖИУ Сурхондарё вилояти бўлими


Amnesty International ва 140 мингдан зиёд одамлар ўзебекистонлик сиёсий маҳбус Муҳаммад Бекжоннинг озод этилишини талаб қилишмоқда - Фарғона.Ру ахборот агентлиги\n02:10 msk, 4 Июль 2020\nAmnesty International ва 140 мингдан зиёд одамлар ўзебекистонлик сиёсий маҳбус Муҳаммад Бекжоннинг озод этилишини талаб қилишмоқда\n03.10.2015 16:21 msk\nБир вақтлар Ўзбекистонда нашр этилган “Эрк” газетасининг собиқ бош муҳаррири Муҳаммад Бекжонов шу йилнинг 1 октябрь куни 61 ёшга тўлди. Шу куни нуфузли Amnesty International ҳуқуқ ҳимоя ташкилоти Ўзбекистон президенти Ислом Каримовга мурожаат қилиб, маҳкум журналистнинг зудлик билан озод этилишига кўмак беришини сўради. Дунёнинг 129 та мамлакатидан 140 мингдан зиёд одамлар Amnesty International 2014 йил май ойида бошлаган “Қийноқлар йўқ қилинсин!” кампанияси доирасида ташкил этилган петиция остига ўз имзоларини қўйдилар.\nҲуқуқ ҳимоячилар петицияда Муҳаммад Бекжоновнинг 16 йилдан бери турмада ўтириб келаётгани эслатмоқдалар, ҳолбуки у 1999 йилда бўлиб ўтган суд мажлисида ўзига қўйилган айбловлар сохталаштирилган, айбига иқрорлик тўғрисидаги кўрсатмалар эса қийноқлар воситасида олинганини билдирганди. Суд тергов давомида уни резина таёқ билан калтаклашгани, бўғишгани ва электрошер билан қийнашгани ҳақидаги кўрсатмаларни эътиборга олмади, унинг қийноқлар тўғрисидаги аризаси текширилмади, айбдорлар аниқланмади ва ҳеч ким жавобгарликка тортилмади.\nМуҳаммад Бекжонов иши\nЎтган асрнинг 90-йиллари бошида Муҳаммад Бекжанов мухолифатдаги “Эрк” партиясининг матбуот органи саналган “Эрк” газетасига бош муҳаррирлик қилган, 1993 йилда эса расмийлар томонидан таъқиблар, босимлар ва пўпислар туфайли Ўзбекистонни тарк этганди.\n1999 йил 16 февралда Тошкентда олти марта порлаш садолари янгради, 13 киши ҳалок бўлиб, юздан зиёд одамлар яраланди. Шундан сўнг Ўзбекистон махсус хизматлари юзлаб одамларни ҳибсга олдилар, уларнинг орасида мустақил исломий бирлашмалари вакиллари, тақиқланган партия ва ҳаракатларнинг аъзолари, тарафдорлари ва қариндошлари бор эди. 1999 йил 18 март куни Муҳаммад Бекжонни Украинадан Ўзбекистонга мажбуран келтирдиларва апрель охиригача ташқи дунёдан алоқасини узиб, қамоқда сақладилар.\n1999 йил апрель ойида бўлиб ўтган судда Муҳаммад Бекжон ва ушбу иш бўйича айбланган бошқа судланувчилар сохталаштирилган айбловлар бўйича иқрорлик кўрсатмаларини олиш учун қийноққа солинганлари ҳақида билдирдилар. Раислик қилувчи судья Бекжоновнинг адвокатига иш тафсилотларини баён қилиш учун бор-йўғи 40 дақиқа вақт берди. Суд қийноқлар остида олинган иқрорлик кўрсатмалари тўғрисидаги шикоят аризасини эътиборга олмай, Бекжоновни Ўзбекистон Жиноят Кодексининг 158-3 (Ўзбекистон Республикаси Президентига тажовуз қилиш), 159-3 (Ўзбекистон Республикасининг конституциявий тузумига тажовуз қилиш), 216 (Жамоат бирлашмалари ёки диний ташкилотларни қонунга хилоф равишда тузиш), 223-2 (Жамоат бирлашмалари ёки диний ташкилотларни қонунга хилоф равишда тузиш), 227-2 (Ҳужжатлар, штамплар, муҳрлар, бланкаларни, автомототранспорт воситаларининг ва улар тиркамаларининг (ярим тиркамаларининг) давлат рақам белгиларини эгаллаш, нобуд қилиш, уларга шикаст етказиш ёки уларни яшириш), 228-2,3 (Ҳужжатлар, штамплар, муҳрлар, бланкалар тайёрлаш, уларни қалбакилаштириш, сотиш ёки улардан фойдаланиш), 242-1 (Жиноий уюшма ташкил этиш) моддалари бўйича айбдор деб топиб, 15 йилга озодликдан маҳрум этди.\n2003 йилда Бекжоновнинг қамоқ муддати амнистия билан 3 йилу 8 ойга камайтирилди. Уни 2012 йил февралида озод қилишлари керак эди. Бироқ 2011 йил декабрда унга қарши 221 модда (Жазони ижро этиш муассасаси маъмуриятининг қонуний талабларига бўйсунмаслик) билан янги жиноий иш сохталаштирилди ва қамоқ муддатига беш йил қўшиб берилди. Бекжоновнинг қариндошлари айтишича, у судга 13 йил давомида бирор марта ҳам турма тартибларини бузмай келгани, бироқ озодликка чиқишга бир неча ҳафта қолганда уларни бузишга “бошлагани” ажабланарли эмасми, деб айтди. Апелляция суди 2012 йил апрелида бу қарорни ўз кучида қолдирди.\nБекжонов турмада бошидан жароҳат олди, қобирғалари ва оёғи синди, қулоғи анча эшитмай қолди ва тишларининг кўпи тўкилиб кетди. Бундан ташқари, у силнинг оғир формаси билан касалланди, бироқ зарур медицина ёрдамини олмади. Унинг асаблари ишдан чиққан, ориқлаб, тўзиб кетган ва бутунлай тузалиб кетиши тўғрисида гапирмаса ҳам бўлаверади.\nЎзбекистонда Муҳаммад Бекжонга ўхшаган бошқа маҳкумлар ҳам бор. Amnesty International 2015 йил апрелида “Қийноқлар йўқ қилинсин!” кампанияси доирасида “Сирлар ва ёлғонлар: Ўзбекистонда қийноқлар остида олинган иқрорлик кўрсатмалари” дея аталувчи маъруза чоп этилди. Маъруза муаллифлари шавқатсиз муносабат, шунингдек, қийноқлар остида олинган кўрсатмаларнинг суд томонидан эътиборга олиниши – Ўзбекистонда илдиз отган муаммодир, деган хулосага келдилар.\nҚийноқлар ва шавқатсз муносабат Ўзбекистондаги жиноий ишлар бўйича суд процесслари тизимининг ўзига хос хусусиятига айланиб бўлган. Бу – Ўзбекистон расмийларининг ўзгача фикрловчиларни овозини ўчириш, хавфсизликка таҳдид солувчи ҳақиқий ёки сохта таҳликаларга қарши кураш ва сиёсий рақибларни енгиш учун қўллаётган асосий услуби бўлиб қолди, дея ёзади Amnesty International. “Бу давлатда мунтазам равишда эркаклар ва аёлларга нисбатан тасаввур қилиб бўлмайдиган даражада шавқатсиз муносабатлар ва қийноқлар услубларини қўллаш йўли билан иқрорлик кўрсатмаларини имзолашга мажбурлашади. Шу билан бирга, судлар шундай нопок йўллар билан олинган кўрсатмалар асосида айблов ҳукмларини чиқаришда давом этишмоқда. Бундан ташқари, судьялар ҳатто уларга инкор этиб бўлмас далиллар тақдим этилган ҳолатларда ҳам қийноқлар ва шавқатсиз муносабатлар тўғрисидаги шикоятларни асоссиз, дея эътиборга олмай келмоқдалар. Ўзбекистон Жиноят-процессуал кодексида иқрорлик ва бошқа кўрсатмаларини олиш мақсадида қийноқлар қўллашни ҳамда шунақа йўл билан олинган далилларни судда кўриб чиқишни маън қилувчи очиқ-ойдин ва ҳар томонлама самарали тақиқлар йўқ ”, - дейилади ҳуқуқ ҳимоя ташкилотининг мурожаатида. Amnesty International аъзолари ва тарафдорлари Ўзбекистон президентини Жиноий-процессул кодексига иқрорлик ва бошқа кўрсатмаларни олиш мақсадида қийноқларни тўлиқ ва мутлақ тақиқловчи ҳамда судда жиной ва бошқа турдаги ишлар кўриб чиқилаётганда қийноқ остида олинган далиллардан фойдаланишни маън қилувчи ўзгартиришларни киритишга чақиради.\nЎзбекистон халқаро назорат учун ҳамон ёпиқ мамлакат бўлиб қолмоқда. Сўнгги йилларда бирорта мустақил халқаро ҳуқуқ ҳимоя ташкилоти, шу жумладан, Amnesty International мамлакатга кириб, инсон ҳуқуқларига риоя қилиш соҳасида мустақил мониторинг ўтказиш учун рухсат ололгани йўқ. Айни пайтда, Инсон ҳуқуқлари бўйича кенгаш махсус процедураларининг, шу жумладан, Қийноқлар бўйича махсус воизнинг мамлакатга кириш бўйича 13 та сўровномаси Ўзбекистон расмийларининг қўлида кўриб чиқилишини кутиб турибди.


ЎзА - Сайёҳларга сифатли хизмат кўрсатилмоқда\nСайёҳларга сифатли хизмат кўрсатилмоқда\n29.05.2013 15:01 Чоп этиш версияси\nМамлакатимиз сайёҳлик соҳасида улкан салоҳиятга эга. Хусусан, тарихий ёдгорликларга бой қадимий ва навқирон шаҳарларимиз, ноёб экотизимга эга сўлим гўшалар, халқимизнинг меҳмондўст ва самимийлиги сайёҳларни доимо ўзига жалб этиб келади.\nФарғона вилоятида ҳам туризмни янада ривожлантириш, сайёҳларга хизмат кўрсатиш инфратузилмаларини такомиллаштириш борасида кенг имкониятлар мавжуд.\nПрезидентимиз раҳнамолигида Фарғона вилоятида ҳам шаҳарлар қиёфасини яхшилаш, туристик инфратузилмани ривожлантириш борасида кенг кўламдаги ишлар амалга оширилмоқда. Жумладан, Фарғона, Марғилон, Қўқон шаҳарларида кейинги йилларда улкан бунёдкорлик ишлари олиб борилди. Кўркам иморатлар, равон йўллар, маданият, таълим масканлари барпо этилди. Бугунги кунда вилоят маркази ва Қўқон, Марғилон шаҳарлари сайёҳлар билан гавжум. Бу, ўз навбатида, ҳудудда сайёҳлик инфратузилмасини ривожлантириш, меҳмонларга хизмат кўрсатиш сифатини юксалтиришни тақозо этмоқда. Бу борадаги ишларни амалга ошириш мақсадида вилоятда 2015 йилга қадар туризмни ривожлантириш ва сайёҳлик хизматлари кўламини кенгайтиришга қаратилган махсус дастур ишлаб чиқилиб, изчил амалга оширилмоқда.\n– Ўтган давр мобайнида вилоятимизда сайёҳларга сифатли ва замонавий сервис хизматлари кўрсатиш, янги сайёҳлик йўналишларини ташкил этиш ҳамда туризм соҳасидаги муносабатларни мувофиқлаштириш бўйича муаяйн ишлар амалга оширилди, – дейди “Ўзбектуризм” миллий компаниясининг Фарғона вилоятидаги саёҳат ва экскурсиялар бюроси раҳбари Музаффар Темиров. – 2010 йилда вилоятда 6 сайёҳлик ташкилоти фаолият кўрсатган бўлса, ҳозирги кунда улар 15 тага етди. Ўтган йили Қўқон шаҳрида “Қўқон”, “Қўқон ташрифи”, “Долина Валентина люкс” каби замонавий меҳмонхоналар фойдаланишга топширилди.\n“Отель Азия Фарғона” меҳмонхонасида лойиҳа қиймати 1,5 миллиард сўм бўлган янги мажмуа ишга туширилди. “Фарғонатурист” масъулияти чекланган жамиятига қарашли “Зиёрат” меҳмонхонасида сайёҳларга сервис хизмати кўрсатиш сифатини яхшилаш мақсадида мавжуд бинолар тўлиқ қайта таъмирланди.\nАйни кунда вилоятга ташриф буюраётган меҳмонлар учун Марғилон, Қўқон ва Фарғона шаҳарлари ҳамда Қува тумани бўйлаб экскурсиялар ташкил этилмоқда. Янги сайёҳлик йўналишлари – Марғилонда Бурҳониддин Марғиноний, Саид Аҳмад Эшон мажмуалари, Пирсиддиқ Ҳазрат чиллахонаси ва мақбараси, Увайсий уй-музейи, ҳунармандлар устахоналари, Қўқон шаҳридаги Ўрда ва Ўлкашунослик музейи, Жомеъ, Камолқози масжидлари, Норбўтабий мажмуаси, Даҳмаи Шоҳон ва Маъдалихон тарихий ёдгорликлари, Фарғона шаҳри ҳамда Қувадаги Аҳмад Фарғоний мажмуаларига уюштирилаётган саёҳатлар туристларда юртимиз тарихи, маданий обидалари ҳақида ўчмас таассурот қолдирмоқда. Миллий ҳунармандлик маҳсулотлари кўргазмалари ташкил этилиши ҳамда хорижлик сайёҳларнинг улар билан танишиши ҳам бу борада янги имкониятларга йўл очмоқда.\nБундай кенг кўламли ишлар вилоятнинг бошқа ҳудудларида ҳам олиб борилаётир. Бешариқ, Фурқат, Ёзёвон, Тошлоқ туманлари ҳамда Фарғона, Қўқон шаҳарларида экологик туризмни ривожлантириш бўйича чора-тадбирлар амалга оширилаётир. Тошлоқ туманидаги “Акмал-75” фермер хўжалиги кўли, Бешариқ туманидаги “Шодқозиқ” ва “Сарикалиш” фермер хўжаликлари кўллари қайта таъмирланди. Қўқон ўрмон хўжалиги ҳудудида табиат билан яқиндан танишиш, дам олиш имкониятлари яратилган.\nОбод турмуш йилида мазкур йўналишдаги ишлар изчил давом эттирилмоқда. Вилоятнинг туризм салоҳиятини кенг тарғиб этиш мақсадида тарихий-маданий ёдгорликлар, миллий ҳунармандлик буюмлари, халқимизнинг урф-одат ва анъаналарини акс эттирувчи буклетлар, дисклар тайёрланди. Қува ва Фурқат туманларида янги меҳмонхоналар барпо этилмоқда.\n– Тегишли давлат дастурлари асосида амалга оширилаётган кенг кўламли ишлар самарасида юртимизнинг барча ҳудудида сайёҳлик йўналишлари кўпайиб, ички туризмни ривожлантириш имкониятлари янада кенгаймоқда, – дейди “Фарғона водий сайёҳ” сайёҳлик фирмаси раҳбари Ҳамиджон Абдураҳимов. – Масъулияти чекланган жамиятимиз томонидан вилоятдаги ташкилот ва корхоналар ходимларининг Тошкент, Самарқанд, Бухоро, Хива шаҳарларига саёҳатлари ташкил этилмоқда. Бу саёҳатлар давомида фарғоналиклар юртимизнинг бетакрор гўшалари ва гўзал шаҳарлари ҳақида катта таассуротга эга бўлмоқда.


Фарғонада “Ўзбекистон-Тожикистон ёшлар форуми” бошланди\nФарғона вилоятида “Ўзбекистон-Тожикистон ёшлар форуми” бўлиб ўтмоқда. Тадбир иштирокчилари Марғилон темир йўл вокзалида тантанали кутиб олинди.\nТожик ва ўзбек халқларини умумий тарих, яхши қўшничилик, ўзаро ҳурмат ва ишонч, ўхшаш анъаналар бирлаштириб туради. Бу икки халқ азалдан бир дарёдан сув ичган, қариндошлик ришталари билан боғланган. Сўнгги йилларда Ўзбекистон – Тожикистон муносабатлари жадаллик билан ривожланиб стратегик шериклик даражасига кўтарилди.\nБугунги кунда барча соҳаларда ҳамкорлик йўл қўйилиб, дўстона алоқалар янада мустаҳкамланди. Мазкур форумдан кўзланган асосий мақсад икки давлат ёшлари ўртасидаги ишонч ва дўстлик алоқаларини мустаҳкамлаш, ёшлар ташкилотлари билан ҳамкорликни ривожлантириш, ижтимоий лойиҳа ва дастурларни амалга ошириш, минтақадаги интеллектуал салоҳиятли ёшларни бирлаштириш ва ахборот технологиялари йўналишида тажриба алмашишдан иборатдир. Унда ёшлар сиёсатига масъул давлат органлари ва жамоат ташкилотлари раҳбарлари, халқаро ва республика фан олимпиадалари ғолиблари, халқаро даражадаги ёш шахматчилар ва гроссмейстерлар, шунингдек, ахборот технологиялари соҳасининг ёш мутахассислари иштирок этмоқда.\nТожикистонлик ёшлар Марғилон шаҳридаги Ҳунармандлар марказида бўлиб, у ерда миллий ҳунармандчилик маҳсулотлари ҳамда иш жараёни билан танишди. Миллий матоларимиз уларда катта таассурот қолдирди.\n-Менга Ўзбекистон жуда ҳам ёқди, айниқса, Фарғонадаги Ҳунармандлар марказига кириб борганимда у ердаги ранглар жилоси, Тожикистоннинг Хўжандини эслатди, -дейди Гулзамина Бобокалонова.- Биз Марказий Осиё ёшларини бирлаштирадиган умумий урф-одат, анъаналар борлигини такрор ҳис қилдим. Мен Ўзбекистон ёшларига ҳавас қилдим, уларнинг шижоати, аҳди қатъий. Ўзбек диёрига яна келишни ва тенгдошларим билан кўпроқ фикр алмашишни истардим.\nРақамли технологиялар маркази фаолияти билан таннишув ҳам меҳмонларда катта қизиқиш уйғотди. Фарғоналик ёшларнинг ахборот технологиялари соҳасидаги ишланмалари тақдимот қилинди.\nКиритилди: 11:24 22.05.2022. Ўқилди: 1310 марта. Фикрлар сони: 0 та.\nУкраина Ғарбдан камроқ ёрдам олади


Бировнинг кўзидаги хасни пайқаб, ўзининг кўзидаги ходани кўрмаётган “журналистлар” « O'zbekiston ERK Demokratik Partiyasi\nБировнинг кўзидаги хасни пайқаб, ўзининг кўзидаги ходани кўрмаётган “журналистлар”\n16 April 2013 - 12:39\nБугун “Наманган ҳакиқати” газетасини варақлаб, мени энг хайрон қолдирган икки маколага Ўзбекистон Халқ Ҳаракатининг азиз хайрхоҳларининг ҳам этиборингизни қаратмоқчиман. Унда интернетдан олинган хабарлар келтирилиб, уларнинг бирида қисқача қилиб айтадиган бўлсак, Қирғизистон энергокомпанияларда чуқур илдиз отган корруция, иккинчисида эса хорижда ишлаётган Тожикистон мардикорларининг қисматлари, ҳамда биргина Россиянинг 2012‑йилда 1055 та жасад солинган тобутлари Ватанга олиб келинганлиги ҳақидаги ёзишибди.\nШу ўринда бир мақол эсимга тушиб кетди: “Аввал ўзинга боқ, кейин ноғора қоқ”! Нима, Ўзбекистонда коррупция йўқми, ёки ўзимизни меҳнат мухожирларимиз чет элларда, хусусан Россияда сарсон‑саргардорликда, қийинчиликда зўрға кун кўраётганлари йуқми? Нега бошқа давлатлар фожеасини ёритган газета, ўзимиздаги камчиликларни ёритмайди. Хайф сизларга Ўзбекистон журналистлари! Сизлар бир бурда нон учун ҳалқимизни алдаб, диктатор режимига хизмат қилаётганингизни ўзингиз ҳам жуда яхши биласиз. Бундай мунофиқликдан воз кечганингиз ҳалқимизни, жумладан сизларнинг ҳам келажагингизга, фарзандларингизга ижобий таъсир қилмай қолмайди. Рост гапира олмасангиз, бу ишдан кетганингиз афзал эди. Шундай йўл тутсангиз, бу ерда сизларнинг ўрнинларингизни тўлдиришга ҳаракат қилган бўлардик.\nҚирғизистондаги энергокомпанияларидаги коррупцияни эмас, балки Ўзбекистондаги энерго ресурсларнинг талон тарожи, давлатимизни жар ёқасига олиб кетаётган коррупцион амалиётларга, Давлатимизни деградацияси (чириши) қай даражада эканлигига, ўз имконимиз даражасида, қисқа шаклда бўлсин, тўхталиб ўтамиз.\nМана масалан: аҳолига табиий газ етказиб бериш бўйича жойлардаги газ етказиб берувчи ташкилотлар нега ўз масулиятларини аҳоли олдида бажармаяптилар? Мисол учун: бир ойда бир туманга беш юз минг куб газ ажратилган бўлса, ҳокимликлар томонидан газ етказиб берувчи ташкилотга буйруқ келади: “Уч минг кубини ахолига берасан, икки юз минг кубини автомобилларга газ дамлаш шаҳобчаларига жўнат” – дейилади унда. Аҳолига газ сотиш нархи билан автомобилларга дамлаш нархида тафовут беш‑олти баробар бўлганлиги учун бир пасда жуда катта фойда кўрилади. Шунингдек аҳолига етказиб берилмай қолган ўша икки юз минг кубни яна аҳоли зиммасига ҳар ҳил уйдирмалар билан юклашга ҳаракат қилинади. Эл газ таъминотидан узилиб қўйилган бўлсада, одамларнинг газ идораларидан қарздорлиги ошиб бораверади.\nЎзбекистонда тўртинчи ҳокимият бўлган ОАВларга цензура ўрнатилгани, уларнинг ҳуқуқи мислсиз даражада чекланганлиги сабаб бундай коррупцион амалиётлар мустақил равишда текширилмайди. Қирғизистонга ўхшаб иловада келтирилган, интернетдан кўчириб “Наманган ҳақиқати” газетасида чоп этилган хабарда айтилишича, энергокомпаниялардаги коррупция давлат миқёсида, яъни Қирғизистон Республикаси президенти аппарати мутахасислари томонидан текширилаяпти. Бизда ҳам президент аппарати мутахасислари бундай коррупцияни текширишармикин?\nЎзбекистонда матбуот, ОАВлар эркин ишламаса коррупция барча соҳаларни забт этганлигини Ўзбекистон президентига ва унинг аппаратига қайси йўл билан етказилади? Барча соҳаларни коррупция забт этганлигини ҳикоя қилишда давом этиб шуни айтиб ўтмоқчиманки, бу ерда келтирилаётган мисоллар тегишли органлар томонидан чуқур ўрганилиб таҳлил қилиниши лозимдир.\nЎзбекистонда қишлоқ хўжалиги соҳаси ҳам чириб бораяпди. Унда ҳам ўғирликлар авж олганлигини икки, ёки уч мисол тариқасида келитириш мумкин. Фермер хўжаликлари давлат тарафидан ажратиб берилиб, кейин уларга сотилган турли минерал ўғитларни ердан, тағин уни бошқа хусусий ер эгаларига сотишади. Ҳаттоки фермерлар учун зарур бўлган сувни ҳам бошқа “ўзанга” буриб, ундан ҳам қўшимча даромадлар олишга ҳаракат қилишади.\nМинерал ўғитларни ерга керакли даражада ишлатмасдан, ярмини сотиб юборишлари фермерларни давлат тарафидан мажбуран эктирилаётган пахтага бўлган муносабатлари қай даражада эканлигани кўрсатади. Пахта эса ривожланмай, керакли ҳосил ундирилмай қолаверади. Давлат ўз навбатида ола олмаётган режадаги пахтасини кўпайтириш мақсадида пахта экиш майдонларини янада кенгайтиришга ҳаракат қилаверади.\nСувни қандай қилиб ўғирлаш мумкин? Масалан, юз гектарга ажратилган сув микдори билан уч юз гектар ерни суғориш мумкин экан. Ер сувга қонмайди, экин эса ривожланмайди. Гектарларга кетадиган сувни электр насосларда тортишга мажбур бўлган фермер, ажратилган пулни тўла сарфламай учдан икки қисмини ён чўнтагига уради қўяди. Ким текшириб ўтирарди, масалан ерга қаралса хамма ёқ нам‑хўл, уч кун суғориб ўтирармиди. Бир кунда ҳал бўладиган ишку бошқа соҳаларда бўлгани каби. Ўзбекистонда қишлоқ ҳўжалиги мутахасислари ҳам Россияга ҳижрат қилишган. Аҳмоқона сиёсат жонига текгандан кейин нима қилсин? Қишлоқ хўжалиги ҳам ёқилғи энергия манбаларисиз юрмайди. Тракторга плуг уланади, солярка қуйилади, соляркани ҳам тежаш керак, нефт махсулотларини тежашни давлат сиёсати даражасига кўтарилган ахир. Нега бу тежамкорликка фермерлар амал қилмасинлар? Амал қилганда ҳам ошиғи билан амал қилишади ва бу жуда ҳам катта фойда манбаику ахир. Ажратилган соляркани ҳам ярмини сотиб юборишадида, ерни ҳайдаётганда плугни ерга тўла ботиришмайди. Бунда ҳам уч кунлик ишни бир кунда якунлашади, қўйишади. Ер тўла ағдарилмайди, юза қисми таталанади холос. Тракторга куч келмайди ва иш тезда битади. Қоп кўтарган одам билан, кичик бир тўрхалта кўтарган одамни таққосланг, қайси бири тез юради, қайсиси кўп қувват сарфлайди?\nЎзбекистон матбуотида бошқа юртлардаги салбий жиҳатлар кенг ёритилаверади. Россиядан келган 1055 та Тожикистон фуқароларининг жасадлари ҳақида сўз юритилган мақолани интернетдан олиб чоп қилиши билган газетанинг ёлғончи мухбирлари ўзларининг давлатларига оид ахборотни топишга ҳаракат қилиб кўришмадимикин? Ҳаракат қилишган ва билишади ҳам! Ўқимишли одамнинг фаросати шу нарсага етмаслигини тасаввур қилиш қийин. Лекин Ўзбекистонга таалуқли бундай объектив ахборотни газеталарига чиқара олишмайди. Бундай қилишса ишдан нафақат ўзлари маҳрум бўлишади, балки “Наманган ҳақиқати” газетасининг бош мухаррири Махмуджон Парпиев ҳам орқасига қаттиқ тепки еб қутилиб қолса қолди, йўқса ўзини панжара ортида кўриши ҳам ҳеч гап эмас.\nЎзбекистонда меҳнат муҳожирлари ҳақида давлат тарафидан олиб борилаётган статистик маълумоти йўқ, бундай статистик маълумотлар бордир ҳам, аммо у аҳолидан давлат сири сифатида муҳофаза этилади. Мустақил манбалар томоидан тарқатилаётган хабарларга кўра, Ўзбекистондан чиқиб кетиб хорижий юртларда меҳнат қилаётган “гастербайтерларнинг” адади беш миллиондан саккиз миллионгача. Айни шу сабаб, Ватанда – оналари қўлида қолиб, ота тарбиясидан мосуво бўлган фарзандлар қанча? Оталарини беш‑ўн йиллаб кўрмай тарбия топган фарзандлар, оталари қайтгандан сўнг уларни ота дейишга ҳам тиллари бормай қийналаётганлари қанча экан?\nОталар қайтиб, оилаларига психологик жиҳатдан кириша олмай қийналаётганларичи? Кўп йиллар давомида оиладан айри тушиб, ўзга эл орасида яшаб қайтган ва ўз фарзандларига ота, қолаверса жуфти ҳалолларига эр бўлишга психологик жиҳатдан ҳам, шариат тарафидан ҳам ҳақлимикинлар? Мана шу масалалар чиришни кучайтириши, тарбияни сустлашишига олиб келмаяптимикан?\nИлгарилари, биз мактабда ўқиган вақтларда устозларимизга катта ҳурмат кўрсатардик. Ҳатто муаллимларимиз билан рўбарў келиб қолсак, тисарилиб, саломлашиб ўтардик. Ҳеч қачон ўқитувчиларимиз билан ошна оғайнилар каби қўл олишиб сўрашишни хаёлимизга ҳам келтирмаганмиз. Ҳозирги болаларнинг тарбиясини сустлигини шу ердан билиш мумкин. Ўз ўқитувчиларига болалар қўл узатиб сўрашишади. Бизни ота‑онамиз тарбиялашганда кичиклар аввал сўрашгани қўл узатмайди, қачонки катталар қўл узатсагина, шунда қўл узатинглар дея тарбиялашган. Катталар келаётганда четланиб туринглар, кўча супираётган бўлсангиз супиргингизни ташлаб, катталар ўтишларини кутиб турингиз. Аёллар эркаклар ўтиб кетаётганда биринчи бўлиб йўл беришади, ҳеч қачон эр кишини йўлини тўсиб чиқманг дея ўғил‑қизларини қулоғларига қуйишарди. Ҳозиргиларни на ота‑онасида ва на боласида тарбия бор.\nЎқув тарбия даргоҳлари коррупция маконидир. Бу бало болалар боғчаларидан тортиб токи олий ўқув юртларигача илдиз отган. Биргина болалар боғчаларига мисол келтираман. Ота оналар боғчага тўлаган пулларини боғча ходимлари болаларга тўла ишлатишмасдан, ярмини уриб қолиш ҳоллари учрайди. Бу пулларни болалар боғчаси мудири, хўжалик ишлари мудири (завхоз) ва тиббиёт ҳамшираси ўртасида хал қилинар экан. Мудир бошчилигида завхоз ҳисоб-китоб амалиётини бажарса, тиббиёт ҳамширасига таомномани тузиш топширилган бўлиб, таомномага киритилиши керак бўлган маҳсулотларга харажат пули уриб қолинади. Бу муаммоли масалани кўтариш учун ота‑оналарда журъат, ҳуқуқий билимлар йўқлиги, болаларини келажакда тарбияланишлари учун бундай даргоҳларнинг камлиги тўсқинлик қилади. Агарда текшириштиришга жазм қилишса, болаларига ўша ерда ёмон муносабатда бўлишларидан хайиқишади. Болаларини бошқа бирор шу каби даргоҳларга олиб боришса, унда ҳам барибир айни шу каби муносабатларга рўбарў келишади.\nДавлат тарафидан мустақил равишда бу каби муаммоларни текшириб ечиш механизмлари ҳали бери ишга солинмагани, бундай салбий тенденцияларнинг урчиб ктишига олиб келаяпди. “Ҳурматли” Ўзбекистон ОАВ вакиллари бошқа ҳукуматларнинг кўзидаги хасни кўришади, аммо ўз ҳукуматлари кўзидаги ходани пайқашмайди. Ахир ўзимизда ҳам муаммолар талай ва керак бўлса, Тожикистон, ҳамда Қирғизистондагидан кўра оғирроқку! Шу муаммолар ўз ечимини кутаяпди бугун.\nСиздан журъат, қолаверса ҳозирги вазиятни ҳисобга олиб қахрамонлик талаб қилинаяпти. Агарда бундай қахрамонликка бел боғлай олмасангиз, мунофиқлигингизни давом эттираверишга мажбур қолаётган бўлсангиз, яхшиси ўз ишингизни ташланг. ОАВ бўлмаса сиёсат ҳам бўлмайди!\nАгар Ўзбекистондаги жорий ОАВлардаги журналистлар ишдан кетишни оммавий равишда тус олдира олсалар, Ўзбекистонимизни ҳозирги диктатура вазиятидан чиқиб кетишини таъминлаган бўлар эдилар. Келажакда будай журатли ОАВ вакилларини навбатдаги демократик ҳукумат муносиб тақдирлайди.


Унда шундай дейилади: “2011 йилда Жиззах шаҳридаги 3 хонали уйимизни сотиб, Ш.Рашидов тумани “Тоқчилик” МФЙ “Отчопар” даҳасидаги 10- намунавий коттеж уйни олиб, 4 нафар фарзандим билан яшаб келаётган эдик ва 6 йил мобайнида уй нархининг 60 фоизини тўлаганмиз.\nУйни олган вақтимиз уйнинг олдинги эгаси тўламаган 14 млн. сўм қарздорликни ҳам тўлаб кредитни юз фоиз ёпганмиз.\n“Қишлоққурилишбанк” Жиззах филиали айби билан бизни огоҳлантирмаган ҳолда 14 млн. сўм қарздорлиги мавжуд, шартнома шартларини бузиб келган, деган важ билан бизнинг иштирокимизсиз суд қарори чиқартириб, уйимизни аукционда ҳеч қандай эълон бермасдан бошқа фуқарога сотиб юборишган.\nМазкур холатлар бўйича фуқаролик ишлари бўйича Жиззах вилоят судларига қилган мурожаатларимизга рад жавоблари олдим. Мажбурий ижро ходимлари бизни уйдан чиқаришга ҳаракатни бошлашди.\nИкки йил давомида ижарада яшаб, ишга боролмай, ўз ҳоҳишим билан ишдан бўшадим. Жиззах-Тошкент орасида сарсон бўлдим. Ўғлим ҳақиқат йўқ, деб Россияга кетиб қолди.\nХотиним ва 3 нафар мактаб ёшидаги болаларим билан икки йил давомида оғир кунларни бошимиздан ўтказдик.\nОлий суд раиси фуқароларни қабул қилаяпти, деб эшитиб, сизнинг қабулингизга ёзилдим. Шахсан сизнинг қабулингизда бўлиб назорат тартибида ишни кўриб чиқишларини илтимос қилдик. Умидимиз сизлардан эди…\nШундай кунларнинг бирида хушхабар эшитдим. Олий судда назорат тартибида кўрилган ишимиз Олий суд судьялари томонидан адолатли кўрилиб, уйимиз ўзимизга қайтариб берилди.\nСизнинг Ўзбекистон Республикаси Олий судида бўлиб ўтаётган ва жойларда сайёр йиғилишлар орқали фуқаролар дардини тинглаб, суд қарорлари билан боғлиқ муаммоларни одилона кўриб чиқиб, судьялар фаолиятида коррупцияга йўл қўймаслик борасида олиб бораётган ишларингизни кўриб, эшитиб турибмиз.\nШу боис шахсан Сизга ва Олий суд судьяларига ўзим ва оилам номидан миннатдорлик билдираман. Машаққатли ишларингизда улкан зафарлар тилайман.\nСизга ҳурмат билан Баҳодир\nва Озода Каримовлар оиласи.\nмехмонлар – 280


Бугун фақат 1 ҳолатда аҳоли орасида...\n03.06.2020 23:45 0 2961\nБугун юртимизда коронавирус инфекцияси тасдиқланган 83 нафар беморнинг 74 нафари карантин муассасаларидаги фуқаролар орасида, 8 нафари халқаро юк ташувчи автомашина ҳайдовчиларида, 1 нафари аҳоли орасида аниқланган. Бу ҳақда ССВ матбуот хизмати хабар берди.\nАввал хабар қилинганидек, бугун 106 нафар фуқаро соғайди. Шундан 43 нафари Тошкент шаҳридаги, 42 нафари Навоий вилоятидаги, 17 нафари Самарқанд вилоятидаги ҳамда 4 нафари Наманган вилоятидаги тиббиёт муассасаларида соғайиб чиқишди.\nАйни пайтда тиббиёт муассасаларида даволанаётган 813 нафар бемордан 10 нафари оғир, 2 нафари эса ўта оғир аҳволда.


Қорақалпоғистон, Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 5-10 даража, кундузи 15-20 даража иссиқ бўлади.\nБухоро ва Навоий вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 7-12 даража илиқ, кундузи 20-25 даража иссиқ бўлади.\nҚашқадарё ва Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15 даража илиқ, кундузи 22-27 даража иссиқ бўлади.


OzodTarmoq: Жарга етаклаётган жаҳолат\n29 май 2022, Тошкент вақти: 13:16\nТуркистонда жадидчилик ҳаракати намояндалари. Иллюстратив сурат\n2016 йилгача импорт чекловлари, конвертациянинг йўқлиги, маҳаллийлаштириш дастурлари, автаркия орқали қанча пул топилганини ва нима учун монополия ёмон эканлигини тушуниш учун халқнинг беш йил умри кетди.\nШу беш йил давомида кўплаб иқтисодчилар, публицистлар ва журналистларнинг саъй-ҳаракатлари билан одамлар тушуниб етди. Ҳозир кўчада дуч келган болакай ҳам монополия нима экани ва нега у истеъмолчини янада қашшоқ қилишини билади.\nБиз ўйиннинг янги босқичига ўтдик. Бу ёғи янада қийин бўлади. Бир давлатнинг бошқа давлат устидан сиёсий ва иқтисодий ҳукмронлиги қандай амалга оширилишини тушуниш учун ўз тарихимизни яхши билишимиз керак. Биринчи навбатда мустамлакачилик даври тарихини.\nТарихни билганлар Россия билан савдо-сотиқ қилган йирик савдогарлар ўлкамизнинг босиб олинишига қандай ҳисса қўшгани, 1865 йилда рамзий маънода Тошкент калитини топширгани, кейин эса шаҳарни Россия империясига қўшиб олишни сўраганини яхши эсласа керак. Жуда қизиқ ўхшашлик, шундай эмасми?\nЁки жадидларга қарши курашда уламоларнинг роли қандай бўлганини, энг муҳим паллада улар қайси томонда бўлганини унутмагандирсиз.\nЁки нега мамлакатимизда пахтани оммавий етиштириш 1865 йилда АҚШда қора танли қуллар пахта плантацияларидан озод қилингандан кейингина пайдо бўлганию Иваново мануфактуралари эса Америка пахтасига жуда муҳтож бўлганини ҳамма ҳам билавермаса керак. Туркистоннинг забт этилиши бевосита ресурс базаси билан боғлиқ эди. Ўшандан кейин бизга Америка чигитини олиб келишди ва етиштирилган пахта ўша Ивановодаги корхоналарга жўнатилди. Биз эса уни кўкларга кўтариб, гербимизда тасвирлаб юрибмиз...\nБиз ҳатто “Қарғалар” қўшиғи “Ялла” гуруҳининг шўх рақсбоп қўшиғи эмас, балки 1915-1916 йилларда Уралдан ҳам нарироққа поездларда оғир меҳнатга – темир йўл қурилишига мажбуран олиб кетилган йигитларнинг ғамгин қўшиғи эканини ҳам унутиб қўйдик...Меҳнат муҳожирларининг таъсирчан прототипи.\nБизда сиёсатшунослик фан сифатида йўқ қилинди. Факультетлар, кафедралар ёпилди, мутахассислик олиб ташланди. Тарихни билмаслик ва сиёсатшуносликнинг фан сифатида йўқлиги хатоларни такрорлаш учун ажойиб замин яратади. Сўнгги 150 йилда бизни жаҳолат, содда-гўллигимиз, воқеликни баҳолашда юзакилик, таҳлил қила олмаслик ва сабаб-оқибатини кўра олмаслик мунтазам равишда ҳалок қилди.\nҲозир ҳам, афтидан, жарга етаклаяпти...


Бухоро НҚИЗ да “Автомобилсиз кун!” | Ўзбекистон энергетика, нефт-газ ва геология ходимлари касаба уюшмаси Республика Кенгаши\n“Бухоро НҚИЗ” МЧЖ ходимлари Бутунжаҳон автомобилсиз кун доирасида ўтказилган экологик акцияда иштирок этишди. Корхона ходимларига шахсий машиналардан фойдаланмаслик, заводга пиёда ёки велосипедда бориш сўралди.\nЭрталаб, кузги салқинликка қарамай, жамоа иштиёқ билан #экоҳаракатга қўшилди.\nКорхона директори Aкбар Фазилов бошчилигида экологик акцияга старт берилди.\nЭкологик ташаббусни қўллаб-қувватлаш учун Қоровулбозор тумани ҳокими A.A. Остонов, туман прокурори С.С. Қурбонов, туман ички ишлар бўлими бошлиғи Ф.A. Вафоев ташриф буюришди.\nAлоҳида таъкидлашни истардикки, ушбу тадбир давомида Бухоро НҚИЗ Автонақлиёт цехи ходимлари йўл ҳаракати хавфсизлигини таъминлашди. Тадбир эсда қоларли ва ёрқин ўтди. Акция давомида заводнинг кўплаб ишчилари велосипедда келишди ва ишга пиёда боришди.\nБухоро НҚИЗ ходимлари доимо соғлом турмуш тарзи тарафдорлари!\n“Бундай тадбирларни ўтказиш ва уларда иштирок этиш – бу атроф-муҳитни муҳофаза қилишдаги кичик ҳиссамиздир, – дейди Бухоро НҚИЗ директори Aкбар Фазилов. — Бугун мен велоҳаракатда қатнашишдан жуда мамнун бўлдим. Шуни таъкидлашни истардимки, ҳар бир иштирокчи вазифасини шараф билан бажарди. Барча иштирокчиларга катта раҳмат!”\nТадбир якунида Қоровулбозор тумани ҳокими #экоҳаракат учун ташкилотчиларга миннатдорчилик билдирди ва анъанани давом эттиришни таклиф қилди.\nAкцияни қўллаб-қувватлаган ишчилар рамзий совғалар олишди.\nЭслатиб ўтамиз, ҳар йили Бухоро НҚИЗда атроф-муҳитни муҳофаза қилиш, шаҳар ва қишлоқларни кўкаламзорлаштириш, шанбаликлар ташкиллаштириш, турли экологик лойиҳаларда иштирок этиш чоралари кўрилади.\n“Автомобилсиз бир кун” #экоҳаракат челленжи Бухоро НҚИЗ раҳбарияти ташаббуси билан, Касаба уюшмаси қўмитаси ва Бухоро НҚИЗ “Ёшлар иттифоқи” бошланғич ташкилоти кўмагида бўлиб ўтди.\n«Бухоро НҚИЗ» МЧЖ Матбуот хизмати


Жиззахда "Менинг оролим" акцияси ўтказилди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззахда "Менинг оролим" акцияси ўтказилди\nЖиззахда "Менинг оролим" акцияси ўтказилди\nЖиззах вилояти маданият бошқармаси томонидан “Ўрда” экологик истироҳат боғида "Менинг оролим" шиори остида акция ташкил этилди.\nАкция доирасида ёшларнинг Орол денгизи мавзусидаги маърузалари тингланди, расмлар кўргазмалари, қонцерт дастурлари намойиш этилди, кўрик-танловлар ўтказилди. Орол фожиаси сабаблари ва оқибатлари тўғрисида видеофильм намойиш этилди.\nЎзбекистон давлат филармонияси Жиззах вилояти бўлими эстрада хонандалари ҳамда Фориш тумани 18-болалар мусиқа ва санъат мактаби ўқувчилари томонидан “Оролим” қўшиғи ижро этилди.\nАкция доирасида ташкил этилган “Ўзбекистон манзаралари” тасвирий санъат кўргазмасида вилоятдаги барча болалар мусиқа ва санъат мактаблари ўқувчилари ўзлари чизган расмлари билан иштирок этди.\nБолаларнинг “Менинг оролим” ҳамда “Ўзбекистон манзаралари” мавзусида чизган расмлари махсус комиссия томонидан кўриб чиқилиб, 20 ўқувчи вилоят маданият бошқармасининг фахрий ёрлиқ ва эсдалик совғалари билан тақдирланди.


Қозоғистонда темир йўлга янги раҳбар тайинланди\n22:55 / 15.09.2016\nҚозоғистоннинг "Казахстан темир жолы" миллий компанияси раҳбари этиб Канат Алписбаев тайинланди, деб хабар бермоқда компания матбуот хизмати. Алписбаев аввал компанияда операцион фаолиятни мувофиқлаштириш бўйича вице-президент лавозимини эгаллаб келган.\nАввалроқ Қозоғистон президенти Нурсултон Назарбоев "Казахстан темир жолы"нинг раҳбари Аскар Маминни бош вазир биринчи ўринбосари этиб тайинлаганди. У бу лавозимда Бакитжан Сагинтаевнинг ўрнини эгаллади. Сагинтаев эса бош вазир этиб тайинлади. Аввалги бош вазир Карим Масимов эса Миллий хавфсизлик қўмитаси раҳбари этиб тайинланган.\nЎзбекистондан Қозоғистонга товарлар Шодиевнинг жиянига тегишли логистика маркази орқали юборилади\n07:31 / 19.06.2018\nЎзбекистонлик ўқитувчи ва шифокор Остонани ҳам тозалайди\n23:30 / 17.06.2018